url: =Leitung gamvai khuahun a nawngkai sak theiden thute ~ Khup Lian Thang :: ZOMI DAILY\nposted on 15 May 2018 at 1:42 pm Lomkholna: Article, Khuplianthang\nHarvard University aa Political Scientist leh Professor ahi Samual P. Huntington in Leitung Democracy kikhelna pen hunpi 3 in na khensuk hi. AD1828-1926kum kikal pen Democracy kikhelna tuihual masa in na ciapteh a, 1922-1942kum kikal pen tua Democracy tuihual masa pan in gam pawlkhat a nungtolh kik hun in na ciapteh hi. 1943-1962kum kikal pen tuihual nihna, 1958-1975kum kikal pen a nungtolh kik hun leh 1974kum a kipan in a thum veina tuihual kipan in tuni dongin kizomzom lai hi ci in ama laibu at The Third Wave acihna sungah gen hi.\nA khat veina tuihual pan in a nungtolh lakpan in Germany, Italy cih dan gamte hangin galpi nihna a kipat khait na dingin a makaite na hi uhhi. Tuihual nihna hun in Democracy kipan khia in tuihual nihna’ nungtolh hun mah in a nungtolh kik Belpawl Gam (Kawlgam) gam, galpi nihna khit suahtakna a ngah aa kipan in Liberal Democracy (A lekkim suakta takin ki-ukna) tawh a kalsuan himah ta leh a nungtolh kik dekdek India gam cih bangin, hih gam tuamtuam te a kiamsuk a nungtolh sak thei thu tampi a om lakpan in ahang thupi pawlkhat ki kum ni.\nA langkhat ah Communist gam lianpi sunga agam mite in zong amasa lam in agam makaite uh panpih in it uh hi. Amau makiahna amau paipih zia ah lungkim uh hi. Hun tawlpi khat sung mah na khangto in gam thupi na suakto man veve uh hi. A hih hangin sawt kimang lo in na nungtolh veve uh hi. Soviet Union leh Yugoslavia gam pian zia ki en thei aa, ahang tampi sungpan in a thupi pawl khat kikum ni. Tu nai in hong lang mahmah ahi Arab gamte or Muslim gam te leh nitumna lam gamte buaina te zong en kak in kikum to ni.\nGermany makai Adoft Hitler makaih Nazi Party’ paikhialhna\nGalpi khatna sungin Germany in gal lel gawp uh ahih manin, a gam nakpi takin hong khantoh kik na dingin hanciam mahmah uh hi. Tua hun laitak in leitung ah ki ukna thukhun (Constitution) te lakah a hoih pen pawl ah akihel dingin a ki ciam teh ahi, Wilmer khua tamh in aki bawl Wilmer Constitution hi-in a gam min uh zong Wilmer Republic ci-in a min vawh uh hi. Tua Wilmer Thukhunpi in mipi’ thu neihna mah thupi sak in, a mipi te in a gam makai dinguh Democray paizia tawh kituak in tel uh hi. Hih thukhunpi tawh aki uk sungin a gam uh zong khangto hanhan hi. Sumbawl na lam ah khangto in, mipi gammi te nuntak khuasak zia te zong manlang tak-in ki lam sang to hi. Pilna siamna sinna lam, sum bawl paibawl na lam, mipi mimal ii cidam na lam, kum cingin nasep khawlkhit Pension tawh lungnuam takin tawlngak theihna lam, cih bangin gammi te a ding athupi pen thu bulpi te ah khangto mahmah uh hi. Hun tomno sungin gam nuam gam hau mahmah khat hong suak ziau hi\n1933kum ciangin Adolf Hitler’ makaih Nazi Party akici minam itna mah abulphuh hi in, mipi te’ telna mahtawh amau Party in makai dinmun hong ngah uh hi. A panmun kip takin a ngah khit uh ciangin Hitler in mipi te lungsim a sukha ding, mipi te a zawhna ding thei a, tua teng mah zangin a thuneihna behlap toto in a sawtlo in gam sungah ama thukimna lotawh bangmah ki vaihawm thei nawnlo, amah bek in thu neihna khempeuh lencip ta hi. Amah in a mipi te a zolna a zawhna leh a lawpsak mahmah thute pen pen (1) German mite pen Europe ah mi thupi te hi in, Europe gam a uk ding te hi hang ci hi.\nTua mah bulphuh in amau gam sunga minam dangte, minam neute beisak mang ding hanciam hi. (2) Galpi khatna ah Germany in a gallelhna hangin zawhthawh thutawh a ki laksak ahi a gam leh leitang te lakik ding, galpi khatna khit Versailles thukimna hangin a kikhen thang ahi amau German minam te suakta takin a kigawm kik theihna dingin vai hawm ding ci in tangko hi. (3) Germany gam sunga om Jews mite beisak ding, bek thamlo in leitung pan in Jews te beisak ding cih te tawh mipi te hanthawn in mipi te in pakta mahmah hi. German minam a siangtho sitset tawh Germany gam khatvei lamkik ding ci-in minam itna bulphuh in mipi te tawsawn hi.\nMipite in zong a mau’ tel amakai pa cih bangbang um in muang mahmah uh hi. Tua hangin a makaipa cih bangbang pen a sia a pha cih khinkhai nawn selo uh in a thu mang lel uh hi. Lampi man ah a paipih hileh hoih mahmah ding himah ta se leh, mipi leh gam mite in Pasian bangin a up a muan a it uh amakai pa’ paipihna lampi pen a hoihlo lam na hikha citciat se hi. Hitler in a sawt lo in agam ki-ukna ahoih mahmah Wilmer Republic pan in Facism kalsuana tawh na paipih ta hi.\n1939kum Poland gam va sim na tawh in galpi nihna pan khia uh hi. Minam itna tawh mipi te lawpsak gawp a, gal do ding minam dangte bawlsiat ding, that mang ding cih pen haksa sa nawnlo zo uh hi. Tawlkhat sung bang galzo himah ta se leh 1944kum beikuan pawl ciangin guallelhna lam manawhnawh ta hi. Gal lelh akipat uh ciangin a ma nuai aa asem a mimuan te in, kilemna bawl ding hoih ta hi. Tua hikei leh German gam pen galmai galtual suak dinga, thu theilo la theilo Pi le pu numei naupang te si mang khin ding hi ci-in kilemna bawl dingin a kho uh hi. Ahih hangin Hitler in a lungsim khiam nuam peuhmah lo in, a tawpna thautang khat a bei dongin ih do veve ding hi ci tentan hi.\nA minam pihte leh gam a itna sangin ama ii kiphatsakna, a guallelh noplohna pen a thupi sak zaw ahihna kimu thei hi. Mipite a sih mang ding sangin, a gal mai uh pan a nungkin kik ding leh kilemna a bawl ding pen haksa sa zaw mawk hi. Galpi nihn sungin a gammi 6million sih lawh (Jews te leh minam dangte a pa lo) in agam mimal in 8% bang in anuntakna bei lawh hi. Tangthu in thukhen aa, tu in ahih leh minam le gam it makaipi khat in a mipihte mahmah in ciamteh nuamlo uh a, minam leh gam tungah ciampel leh itna neilo a lipkhap huai makai khat in a gam mite un ciamteh uh zaw hi. Leitung tangthu leitung aa asuak ngei mi hingte sung panin a kitakhuai, a lipkhap huai pen mihing khat ki ciamteh hi.\nYugoslavia gam ii kiamsukna\nEurope sung aa om hi in, galpi khatna a ven ciangin Serbia, Croatia, Slovenia, Mecedonia, Bosnia and Herzegovina leh Montenegro cih bangin minam bulphuh gam 6 teng kigawm in gampi khat in na ding uh a, tua pen Kingdom of Yugoslavia (1918-1945) kici hi. Galpi nihna sungin Axis Power kici (Germany-Italy-Japan) Facist gamte kipawl in Yugoslavia na sim uhhi. Galpi nihna khit ciangin Kingdom of Yugoslavia pan in Socialist Federal Republic of Yugoslavia (1945-1992) ci-in Communist ki ukna tawh belpawl gamkhat in na ding khawm uh hi. A gam uh zong nopsa in a hoih khop khat mah khangto uh hi.\nAhi hangin hih bangin minam bulphuh gam khen tampi kigawm uh ahih manin minam deidan na, minam lian Serbia te in a dang a belpawl pihteh sangin Belpawl gam ah thuneihna a deihluatna cih bangte hangin gam uh buai to litlit hi. Gentn; Belpawl gam khat ahi Croatia gam khen sunga om Serb minam te in amau aa dingin suakta takin ki uk theih ding thu neihna deih uh hi. Croatia gamkhen kumpi in pia nuamlo hi. A langkhat ah a Belpawl gam ii galkap sungah Serb te bekbek ahih manin galkap tha tawh Crotia gam sunga amipih te tuamgup uh hi. Hih bangin gamvai, minam vai kilung kimlohna, amau minam ciat a gupluat a veiluatna hangin 1991kum June kha in Croatia, Slovenia gamte in Belpawl gam panin paikhia uh hi.\nTua kum mah in Mecedonia gam leh 1992kum ciangin Bosnia and Herzegovina te in Belpawl gam pan in paikhia leuleu uh hi. Bosnia War (1992-1995kum) akici pen tuni dongin a kigengen alipkhap huai gal kidona, mi alomlom in ki thahna galpi khat ahi hi. Hih Bosnia gal pianna ii a hang bulpi taktak pen, Bosnia te leh Bosnia gam sunga om Serbia mite ki lemlohna na hangin khat leh khat kido, tualthatna galpi khat ong suak hi. Serbia kumpi in Bosnia gamsung ah amau mipihte panpih uh hi. 1992-2003 kum sungin a cianlai gamkhen nih ahi Serbia leh Montenegro te kigawm in Federal Republic of Yogoslav phut khawm uh hi. 2003-2006kikal sungteng Serbia and Montenegro ci-in tua tawh ding uh a, 2006kum ciangin gam a tuamtuak in ding uh hi. A tunga gamte apai khiatna or akikhenna ahang pen a huampi in minam itna, minam thahat te in minam tha nemte nopnehna, minam kikal buaina, minam khat leh khat ki demna cihte a khauhpai luatna pen ahang thupi penpen na hi hi.\n1996kum in France te’ gamvai a siam ahi Jack Lang akici pa in, Serbia gam ii khuapi ahi Belgrade ah lawptak in hong pai hi. A pai na ahang pen College sangnaupang te in amau’ President ahi Slobodan Milosivec deihlo in lungphona nei uh ahih manin, tua alungphote in Democracy deihta, khat bek thu neihna leh minam tawmte a nengniam ahi a President pa uh a deihnawn lo hi kha ding hi ci in ummawh hi.Tua hangmah in Jack Lang zong College sangnaupang te tha a pia dingin hong pai hi. University minthang khat ah sangnaupang te tawh a ki muh ciangin a ma upmawh leh apiang taktak thu pen na ki lehbulh sitset mawk hi.\nSangnaupang te in a President pa a deihlohna ahang pen amau gam sunga a teng, minam neu khat ahi Abanian minam te a sukcip zawhloh hang na hi zaw sawp hi. Hih bangin a langlek aa minam itna aneih theih na dingin a President pa or nidang hun aa a gam makaite’ gamvai kimawlna, athuneihna uh metbawl in minam tuamtuam te khempeuh ii makai kimlai amau mipihte’ aa ding bek in nasem leh angsung na thei lualiang kha uh ahi hi. Tua in gam sung buaina, kikhenna, leh a tawpna ah a cikzet huai minam buppi beisak nopna tawh kithahna ciang dong a tungsak na hi gige hi.\nIndia gam ii deih bangin a khantoh theilhlohna\nIndia gam in suahtakna a ngah madeuh leh a ngah cil lam in Hindu biakna abia minamte leh Muslim biakna abia minamte kikal buaina lianpi hong piang hi. Pakistan leh India pen gam nih in kikhen loh phamawh dinmun hong tung hi. Pakistan gam a tuam dinding ahanciam Muslim League te’ kalsuanna pen khaktan theih thu hi nawn ngaitlo hi cih pen India te makaipi Mahatma Gandhi hita leh tua hun laitak a uk Bristish kumpi te in na tel mahmah hi. Tua veve pen kibuai sa in kikhen sangin hoihtak kikhen ding cih deihna tawh, Muslim League te makaipi ahi Muhammad Ali Jinnah tawh hong kiho in thu hong vaihawm khawm uh hi.\nGam makaite ki thukimna tungtawn in India gamsung a om Muslim te a hi thei zahzah Pakistan lam ah lal uh in, tua mah bangin Pakistan gam sunga om Hindu te zong India gam lam ah lal uh hi. Hih bangin a makaite a sep khop kawmkal ah ki buaina zong tampi om veve a, a si a bai pen 1million kim bang pha dingin ki ciamteh hi. Makaite kiho khawmlo, nasem khawmlo hi leh bangzah bangin a sihlawh tam cih pen ngaihsut ngam huailo phial hi.\nMahatma Gandi in hih bangin Muslim makaite tawh kiho in, India leh Pakistan khennih suah ding athukim hi ci-in Hindu minam it party khat ahi Hindu Mahasabha (Hindu Minam it Party) te in Mahtama Gandhi’ nasep thukim pih vetlo in heh mahmah uh hi. 30th Jan, 1947kum in tua Party makaite gelna tawh Mahatma Gandhi suamlum uh hi. Minam itna bulphuh a hih hangin thu saupi khual aa na a sem a makaipa a that giap uh pen, tuni dongin kuamah in minam it leh gam it in ciamteh hetlo hi.\nGalpi nihna hong bei ciangin British kumpi in suahtakna a piak masak lak ah India zong kihel hi. 15th August,1947kum in suahtakna ngah uh hi. A makaipi Mahatma Gandhi in nungpan panpih a, Jawaharlal Nehru’ makaih National Congress Party in gambup uh hoihtak makaih hi (Suahtakna ngah khit a sawtlo in Gandhi in kithat). Gam lianpi khat makaih ahih mah bangin India gam mi khempeuh, Hindu leh Muslim, te tungah deidanna a om lo theithei dingin makaih uh hi. 1950kum ciangin agam ii thukhunpi a masa pen bawl khia zo uh a, alekkim suahtakna abulphuh ki-ukna (Liberal Democracy) tawh kalsuan uh hi.\nMinam biakna, pau leh ham, ngeina cih te hangin ki deidan na om sak vet lo hi. Tua ahih manin biakna leh minam a bulphuh lo gam (Secular) khat hong suak uh hi. India gam ii 1951kum Census a bawlna ah gam mi ii 84.1% bang pen Hindi hi in, 8.9% bek pen Muslim hi in, 2.83% pen Christian leh 1.89% pen Sikh ahi hi. Hindi te a zah tampi in a tam zawk hangin a dangte in zong amau tawh kibang in kidendan na ki nencip gawpna omlo zah phial dong in a ki ukna uh hoih hi.\nTua hun laitak mipi in bangzah in thunei hiam cih leh, kitelna vai ah a manlo in a gamtatna hangin State thukhen mang khat in 1975kum in a gambup Prime Minister nu Andira Gandhi zakia sak thei hi. Bek thamlo in suahtakna ngah khit in a vanglian mahmah Nehru in, a thukhen mang khat uh Inida gam’ tangmi (Embassador) dingin America ah nasem dingin tel hi. Ahih hangin thukhen mangte kipawlna in phallo in na khak tan zo uh hi. Hih thu nihte en le hang bangzah in India gam ah mipi in thunei in, mipi’ suahtakna a bulphuh ki-ukna tawh kalsuan uh hiam cih ki mu thei hi.\nKi-ukna lam ah a suakta mahmah ahih ahangin, sum bawl paibawlna lam ah tawmkhat lam na pai khial or a mautawh kituak ding lampi na mu lo uh ahih manin deihzah in a gam a khangto lo ahi hi. Tua kawmkal ah a makai masa Nehru hong si ta in, a gam makai thak te sungah golhguk nekna, min leh za te zangin amau mimal aituam nasep, amau mimal thuneihna dingin nasep na cihte damdam in hong kipan hi. Tua teng kigawm in a sawt ciangin Congress Party deihlohna hong khang semsem hi.\nTua laitak in Bharatiya Janata Party in mi zawngte panpihna ding, gam khantohna ding, Hindu biakna abia minamte nakpi takin bulphuh in puah ding cih te bulphuh minam it Party khat na thahat mahmah hi. Tua bangin minam leh biakna a bulphuh ciangin Hindu mipi khempeuh in zong panpih in 1996kum in Parliament tutna ah tutna tam angah pen hong suak uh hi. Kumpi zong ni 13 sung sem man uh a, ahih hangin akisam zah tutna ngahlo uh ahih man in semsuak theilo uh hi. Ahih hangin amau Party mah in makai sem in Party dang pawlkhat tawh kipawl in kumpi sem thei veve suak uh hi.\n1996-2004 dong BJP in gam makaih a,suahtakna ngah zawh a langkhat party in a zawh masakna ahi hi. 2004-2014 sung Congress in zo kik a, 2014 pan in tuni dong BJP in gam amakaih laitak ahi hi. BJP in gam a makaih aa kipan in a tangthu bu te, a sanglaite, a khuamin te (Gentehna-Bombay pan in Mumbai) cih bangin Hindu te deihna bulphuh in, laih mang uh hi. A genna ah Mikang te paik min deihlo cih a paulap hi in, amau Hindi min apiaknop man hizaw hi ci-in ki ngaihsun ciat hi. Hih bangin BJP te hong hatzawh pen India gam sungah Hindu leh Muslim kikal, Hindu leh Christian, Hindu leh Sikh cih bangin minam dang biakna dangtawh buaina tampi hong om kawikawi hi.\nHun khat lai in a lekkim suaktakna bulphuh ki-ukna lam ah leitung ah a hoih pen khat ahi India pen, damdam in a etteh tak dinmun pan in kia suk uh hi. Tu laitak zong BJP makaih mah hi in, mipi in deih a batlohna, akamciam uh a tangtun sak zo taktak lo ahihna mipi in damdam in thei ta hi. A nawngkai ah pen amau sang ahoih zaw tel ding aom tuanlo ahih manin a buaihuai bulpi pen ahi hi.\nBristish te khut sung pan in suahtakna dingin a hanciam ahi Gandhi te, Nehru te pen minam leh gam a it mahmah te a hi hi. Bristish te ukna deihlo in nakpi takin suahtakna ngah na ding ahanciam te hi uh hi. British te’ zat Parliament tawh ki ukna, Democracy tawh ki ukna, cihte pen agam leh aminam aa dingin hoih ding hi cih tel mahmah uh ahihman in British te tungpan lungkim takin lamlahna la in, etteh in, a gam uh makaih uh hi. A minam, a gam, a biakna a it mahmah na hangin a mipihte’ hoihna ding, biakna namkim lungnop ki thutuak takin a kalsuan theihna ding bulpuh uh hi.\nAlang khat ah, angsung theihna, golhguk neekna leh minam biakna bulphuh kalsuan nate hangin a makai pipa Gandhi in sihlawh a, ami masate in picing takin a puahtohtoh a zun tohtoh India gam lianpi khat himah ta se leh, tu in gamdang te in a hoihlo lam in gentehna leh pilna lakna dingin aki zangzel kumpi gam khat hong suak hiau uh hi. India te mipil lai at siam khat in khat in India gam ii gamvai pianzia tungah lungkia mahmah sa in“Sun tangpi in a ki buluh Democracy gam ” na ci ngiat hi. Zomite tawh aki nahvawh diak Manipur gam ii dinmun, a gam a daihloh zia te en leng, a uk kumpi or ki ukna sungah golhguk a khaupai zia cih te ki mu thei a, amau minam hilo te tundan abuai hangin na awlmawh lualo ahih na zong ki mu thei hi.\nU Aung San leh Galon U Saw ii minam leh gam it zia\nKawlgam suahtakna vai kikum dingin U Aung San pen Bristish Prime Minister Mr. Atlee tawh thukimna letmat a thuh ding ciangin London ah apaipih a hi Galon U Saw leh a dang khat in thukim pih lo in letmat thuh lo hi. U Aung San gelna leh ngimna ah, Belpawl gam in suahtakna a ngah khit ciangin British te’ tungpan in sumbawlna lam, sum leh pai huhna tampi ngen nuam hi. Pilsinna leh mipil tampi tak in Belpawl gam a khantohna ding apanpih na dingin huhna zong ngen hi. Bek thamlo in Kawlmi te tungah galkap pilna te hoihtak in a hilhsakna dingin zong ki thukim uh hi.\nBristish sumbawl te in Belpawl gam sunga sum leh paai abawl nate zong suakta takin semsak suak dingin thukim hi. Tua te in Belpawl gam khangto sak ding cih pen U Aung San in tel mahmah hi. Bek thamlo in, U Aung San in pen Bristish te pen mi thupi, lungsim picing leh neih leh lamh zong kicing, pilna zong nei uh ahih manin, hunkhat lai in Kawlmi te tungah athu manlo in a metdok a bawlsiat hangin, mailam gam leh minam’ khantohna ding ahih nak leh pen bangbang a sem zongin amah leh amah khial kisa hetlo ahih manin Bristish tung pan huhna ngetna ding leh nasep khop ding pen haksa salo hi.\nA lang lam ah, tua laitak in Minam it Pary (Patriot’s Party) makaipi Galon U Saw te in hih thukim na pen suahtakna taktak hilo hi. U Aung San in a gam mite khem a, hih Aung San-Atlee thukimna in British te thuneihna, ukna tawh kipelh tuanlo ding hi hang ci-in a lungkim hetlo pawlkhat mah na om hi. Amah bangin Communist makaipi te in zong thukim lo in, gam leh minam a zuak leh a ciampel, thu mu lo leh gam leh minam a it lo in mawhsak mahmah uh hi.\nTua teng hang mah in zong Galon U Saw in 19th July, 1947kum in U Aung San leh a minister 6 leh a dang minih, aki gawm mi 9 te na suamlum uh hi. Hih a suamlupna nungah Galon U Saw bek hilo in, Communist te panpihna zong kihel thei ding hi ci in tuni dongin ki um lai hi. Hih bangin gamsung ah gam makaite hiamtawi in a kisuamna hangin, London Times thukizakna te in hun khat lai in Kawlgam makaipi leh mipil Dr.Ba Maw a thudot a dawng kikna ah “Kawlmi khangthakte in thau leh hiamtawi gamhtatna pakta mawk uh hi.\nHih bang hi mawk leh mailam Kawlgam gamvai pen Vote khiatna tawh hilo in, thau leh hiamtawina tawh kalsuan kha thei ding hi” ci-in a lungnop hetloh na gen hi. Dr. Ba Maw in a cih ngei mah bangin, suahtakna ngah khit aa kipan tuni dong tualgal bei zo nailo in, tuni dongin galkap te in thunei penpen to suak hi. Bangbang ahi zongin tangthu te en kik leng pen U Aung San ii minam leh gam it zia mah man zaw leh etteh huai zaw ahihna pen kua mah in nial theilo ding hi.\nBelpawl gam makai masate, Mualtung mite leh Communist te\nU Nu makaih Belpawl kumpi (AFPFL) hi-in amah pen gam, minam leh a biakna a it mahmah makai khat ahi hi. Gam leh minam itna tawh hunkhat lai in suahtakna dingin gentheih haksat nate thuakkhawm in a kithuah pih ahi Takhin Soe leh Takhin Than Tun te makaih Communist Party of Burma (CPB) te zong gam leh minam a it mahmah te mah ahi uh hi. Kalsuan zia paizia ki thutuak lohna hangin CPB zong 1946kum February in khen nih suak a, Takhin Soe’ makaih Communist Party (Burma)-Red Flag leh Takhin Than Tun makaih Communist Party of Burma (CPB)-White Flag ci in kikhen uh hi.\nAFPFL makaite in Kawlgam suahtakna ngah na dingin a paipih zia pen sang theilo bek thamlo in British te a kihta, a meidawi, gam leh minam a zuakte cih zah dongin gensia gawp in langpang mahmah uh hi. Takhin Soe makaih CP(B)-Red Flag te in hiamtawi na tawh Bristish te tungpan suahtakna lak ding, tua dan kalsuanzia pen minam leh gam itna man taktak hi ci in pomzaw uh hi. Tua dan in a pom mah bangin 1946kum July kha pan kipan in thautawi in kumpi te lehdo a, suahtakna ngahkhit hangin zong Belpawl gam a khantohna dingin panpihlo bek thamlo in a thautawi uh zom suak hi. Gam leh minam vei in a it veve hi na pi in, kalsuanzia khial mahmah ci-in ki mu thei hi.\nTakhin Than Tun’ makaih Communist Party of Burma-White Flag te in zong, suahtakna ngah hun ciangciang pen gam leh minam aa dingin thu leh la tawh, Party paizia tawh na sem uh hi. Amau zong gam leh minam itlua leh a veiluatna hangmah in amau deihdan kalsuanzia a ki deihlo aki santheih loh ciangin, AFPFL aa makaite khempeuh pen gam leh lei tungah a cihtak lo, gam leh lei a zuak ci-in gensia gawp uh hi. Hih Communist te zong tua laitak in China leh Russia te muanna tawh 1948, March kha thautawi in Belpawl kumpi langpan ding kipan leuleu uh hi. Gam leh minam a itna a deihsakna a bulphuh uh hangin amau deih amau ngaihsutna bek na thupi sak kha mawk uh hi. Tua in kiam sukna ah paipih hi.\nBelpawl gam’ makai muanhuai leh a pil mahmah ahi U NU zong, a minam leh biakna a veina a itluatna hangin na khial kha veve hi. A ma Party in a gualzawh ding deihna tawh 1961kum kitelna ah a zawh leh Belpawl gam pen Buddist gam ka suah ding hi ci-in mipi tungah kamciam pia hi. Buddhist biakna zui a tamna gam ahih mah bangin amah leh ama Party in gualzo takpi a, 29th August,1961kum in Parliament thukim pihna tawh tawh Belpawl gam pen Buddhist gam in ciapteh thukimna ngah hi (Parliament pen 1947 thukhunpi hangin Kawlmi te in zo den ding in kikoih). A ma gualzawh nangin Kawl Buddhist mipi te na zangziau hi. Banghang hiam cihleh mipi te in a biakna hangin si ngam phial hi cih pen tel mahmah ahihna hang ahi hi. Amah mah zong, amau Budhist biakna in Kawlgam bup ah mun a lak ding deihin na vei mahmah hi kha ding hi. Sai lungtang khat tawh vasa nih akap khia ahi hi.\nTua hangin Belpawl gam sunga Christian a tam zaw tenna gam leh minam ahi Zomi leh Zogam , Kachin te leh Kachin gam, Karen te cih bangin lungkim hetlo in aom sa gam sung buai panin hong suksia toto semsem hi. Kachin te lungkim hetlo in tua hun aa kipan in Kachin Independent Organiztion (KIO/KIO) thakhauh hong kipan to suak hi. Mualmi te pen Belpawl kumpi tung alungkim loh laitak in mualmi te lungkim lohna hong ki behlap toto a, mualtung mi gam makaite’ bawl Taungyi Conference thu kikupna tungtawn in, Parliament ah Federal vai thusunna 1962kum in hong nei uh hi. Tua teng paulap in General Ne Win in galkap thuneihna zangin Belpawl gam bup hong ukcip ziau hi.\n1947kum aa kibawl Panlong thukimna aom himah taleh a teizaw a le zaw Kawlte in Belpawl gam aa ding thukhunpi a bawl ciangin amau Kawlmite phattuamna ding bulphuh in na bawl mawk uh hi. Kawl makaite in amau Kawl minam te in minam dangte (Mualtung mite) sangin thunei nuam zaw, tungnung nuam zaw uh hi. Belpawl gam a phuhphet un a khialh masak kalsuanna hikha ding hi. Tua tawh a kipan toto pen tuni dongin kum 70 val sung tualgal bei zo lo hi. Kum bangzah ki zom lai ding hiam cih zong kua mah in genkhol thei lo hi.\nLeitungah ah gam tuamtuam aa a piang tualgal teng lak ah, asau penpen hi in, a lipkhap huai mahmah gam khat hi mawk hi. Angsung theih luatna, a pai khial minam leh gam itna hang hi-in, akisam lo pi in a ci tawmzaw minam neu te biakna neute te simmawhna khaici na vawh kha uh ahih manin tuni dongin Kawl leh Mualtung mi kikal ah lungsim gal dona a om den ahi hi. Kumpi galkap leh thautawi te kilem in ki thukim na ngah in, gamvai ah mualmite deih bangin a kikal suan phial zongin, kum 70 sungbang aki vawhsa hih kideidan na singkung pi pen a zungpan pan in bawhkhiat ding haksa mahmah ta ding hi. Kum tampi mah hun lakkik kul ding hi.\nGeneral Ne Win, Galkap makaite leh tu laitak Kawlgam\nU Ne Win (1962-1988 sung thu nei) in Belpawl gam tawh a kituak ding Socialist kalsuan zia tawh ama deih bangin Belpawl gam na kalsuan pih hi. Ama hun ma in Belpawl gam pen Asia ah gam hau gam nuamsa mahmah ahih hangin a sawt lo in gam zawng pen dinmun tung suk ziau hi. Gam sungah amah bekin thu neihna khempeuh len cip in, kumpi nasem te sungah golhguk nekna suksia mahmah hi. Ama patkhiat Socialist ki-uk zia zong Belpawl gam tawh kituak lo bek tham lo in, kumpi nasem te mahmah in gina lo leh hoihtak in nasem lo ahih manin amakai anungzui a vek in gina lo uh ahih manin hih Socialist ki ukzia in a guallel suak hiau hi.\nAhih hangin amakai pi U Ne Win in gen leh pen, amah pen gam leh minam aa dingin a deihsak mahmah, a vei penpen ahihna pen gen den in khiam tuan vetlo hi. Tuni dongmah in a tupa ahi Zwe Ne Win in a ma pu pen gam leh minam it mahmah a deihsak mahmah in gen tanghtangh lai hi. 1962kum in galkap thatawh thu neihna khempeuh a laksak nangawn zong pen, gam sung buai theih ding, Belpawl gam a ki phelkhap theih na ding panin amah in ahonkhia in amah leh amah ki gen den hi.\nU Ne Win a kiat khit, gam uk dinmun ala ahi galkap kumpi (1988- 2015kum) in zong, amau pen gam sung buaina pan in ahonkhia leh tavuan a la dan in ki gen den uh hi. Amau teng mah in gam ukna vaipuak teng la uh a, U Ne Win hun lai sangin suksia toto zaw lai hi. Gentehna pak in U Ne Win hun lai in College sang te, Engineering sangte en leng, hoihtak in College sangkhat te pen pilna siamna taktak nei takpi uh hi aa, galkap uk hun dan in amin bek in Collge kahsak hisam lo hi(gamvai, suakta takin thu ngaihsut theih na tawh kisai laisin na, thu theihna bel khak cip).\nTua hun sungin Zomi galkap mang tampi om in Zogam ah amau teng mahin makaipi sem uh hi. Ahih hangin 1988khit ciangin tua bang dinmun a om nawn vetlo cih theih phial ahi hi. Minam leh biakna bulphuh in Kawl kumpi in a gam mite deidan tiltel hi. Amau Kawl minam, amau Kawl biakna aa ding paulap in minam dang biakna dangte deidan cip uh hi. Ahih hangin tua aminam itna a biakna itna in a Kawl minam leh biakna aa dingin malkhat zong phattuamna pia hetlo in, tua hangin Mualtung mite leh leitung bup phial in hih galkap makaite lipkhap zaw sop uh hi. Amau minam leh a biakna uh a itna hangin Mualtung mite tungah ki deidan gawpna, simmawh bawlsiatna, ki neu etna bek piangsak hi.\nTua leh hih Galkap te’ a kalsuan zia uh pen minam leh biakna itna taktak hi ci-in na ngaihsun hiam? Amau leh amau in bel minam leh gam leh biakna a itte hi ung ci kha ding hi. Ahih hangin amau leh amau mahmah akikhem uh ahi hi. A taktak in amakai te in amau thuneihna min leh za akip theihna dingin na a semsem te ahi zaw uh hi.\nTu laitak Kachin gal maitang hangin a ki mu thei Kawlmi te’ a langlek minam itzia\nKachin gam pen suangeng(Jade) leh sing manpha tampi tak apiangna gam khat ahi hi. KIO te in 1960kum pawl pan in kumpi langdo in amau leh amau suakta takin thuneihna aneih na ding hanciam uh hi. Kawlte makaih galkap te in tuni dong mah kilem na bawl dingin a zawn bang buang napi uh in, KIA te abei mang na dingin nak hanciam mahmah uh. Thaupi, gal vangleng cih ciang dong zangin KIO a beimang na dingin nawt uh hi. Hih gal kido na ah Kawlmi gam makaite leh CSOs te, khangham khangno pilna neite nangawn ii muhna pen lamdang mahmah hi. Hih bangin zawhtawh gawp in thu theilo mipi te a nawtgawp uh pen Kawlmi a tam zaw in hoih sa leh gum veve mawk uh hi. Ki lawmlo lua liang ahih manin ka gum uh hi a cilo bek mah uh hi in, a hoih lohna a deihlohna genkhia lo uh ahih manin hoih a sa uh ahi hi. Hih pen Kawlmi a tamzaw ii lungsim puakzia, minam itzia leh mualmi te amuh zia uh kici thei hi.\nA langlam ah nuntak zia aki bang Mualtung mite tengin Kachin te’ thuakna te na sakpih, lunghimawh pih uh hi. A taktak in Kawlmi te leh Mualmi te amimal in aki itlo aki hua hi hetlo hi. Suahtakna ngah cil Belpawl gam tualgal a khauhpai mahmah laitak in nakpi takin Belpawl gam a honkhia pen Kachin leh Zomite hizaw lai hi. Bangmun koi mun ah khial hiam cih leh, makai masa panmun anei te in Belpawl gam sunga a teng gam mite khempeuh, deidan na omhetlo in ki it ki pumkhat sak ding lamsang tawh na kalsuan pih masa khalo uh hi. Kawlmi te bekbek ii hamphatna, Kawlmi te ii biakna cih bangin amau minam khat ii angsung hamphat dingin zawhthawh thu tawh Mualtung mite na tuam bawl na deidan bawl uh hi.\nSang aa kisin tangthu but te ah Kawl kumpite thu kisin in, Mualtung mite tangthu Munltung mite’ kumpi te thu kisin vetlo hi. Kumpi zum khak ah Kawl biakna nithupi te bek kikhak in mualtung mite ngeina ni thupi te ki awlmawh saklo vetlo hi. Minam khat aa dingin a thupi pen ahi lai nangawn, Mualtung mite in amau leitang amau sangin te ah, sang hun sungin kisin sak nawnlo hi.( tunai ciangin damdam in ki sinsak kik dingin ki vaihawm). Tua in gam mite sungah sunglam liamma aguanguan hi in, Kawlmi te in ko inn ko gam hi ci-in ki inntek sak mahmah uh hi. Mualmi te in lah a kipawl khawm Belpawl gam ahih manin ko zong inntek hi ung ci-in in a ki it hialhial ding kim lai hih minam nihte ki tawngtawng mawk uh hi\nArab lam a Muslim gamte leh nitum na lam gamte\n2001kum 11th Sept in, Osama Binladin’ gelna tawh migilo te in USA gam aa om, World Trade Center pipen vanleng tawh anawk ciangin leitung bup lauthawng in hong khanglo sak hi. Mipil te zong a cihna ding theilo in a lu khuat kei uh hi. Tua thu paulap in migilo teng a nawt mang dingin USA te in Iraq ah lut in, Afaganistan ah lut in mi gilo te leitung panin a bei mang nangin hanciam uh hi. Tua khit zawh Middle East lam buaina pen veng zo nailo in tuni dongin ki zom toto suak hi. Tu laitak in mi khempeuh in, nitumna gamte or Christian or Biakna dangte leh Muslim te akl Arab mite kilem lo hi ci-in ki gen ziauziau kha thei hi. Hih Muslim te pen a gilo ngiat minam, a biakna limlim in mithah ding haksa sa lo in, Christian te tawh, Mankang te tawh, Jews te tawh, a kim a pam biakna dang khat peuhpeuh tawh, USA te tawh akilem thei ngiatlo minam leh biakna neite hi ci-in mi tampi tak in lipkhap phial mawk hi.\nAhih hangin Muslim te’ makaih Ottoman Empire (1299-1922) in kum 600 sungbang Europe gam nisuahna lem, Africa, Middle East tengah a thahat mahmah hun sungin, buaina tuamtuam om himah ta se leh, Muslim leh biakna dangte buaina, Muslim leh Jews te buaina, Arab te leh minam dangte kikal buaina cih dingin a nak suksia lua buaina om lo in, Ottoman Empire nuai ah nuamtak in teng khawm thei uh hi. Leitung ah Muslim gam a lianp pen Indonesia te na hi citciat a, agam sungah minam te, biakna dangte tawh na teng khawm hithiat thei veve uh hi. Malaysia zong tua bangmah ahi hi. Hih gamte ah pen Leitung mihing ngeina khat ahi a tamzaw te in a tawmzaw te nopneh deuh cih ciang bek buaina om hi kici thei hi. Muslim gamlian khat mah ahi Turkey mahmah zong pen ki-ukna lam ah Liberal Democracy tawh a kalsuan, apicing leh a khangto mahmah gam khat ahi hi.\nArab gamte’ buaina ahang thupi khat, AL-Qaida\nArab gam makaite leh kumpi te pen mipil thuthei vive hi in, leitung aa amin thang Oxford, Cambridge leh galkap lam ah Sanhurst cih dan te pan in sang man vive ahi uh hi. Arab kipawlna gam 22 sung pan gam 2 khawngbek pen kitelna tawh akah makaite’ uk hi in, a dangteng pen kumpi leh amau ut tantan a sem, gam makaite ukna gamte na hi citciat hi. Galpi nihna khit suahtakna angah ngeingai khit uh teh amau leh amau kimakaih in a gam uh a kalsuan ciangin, lem hetlo in, uk theilo vaihawm theilo uh ahihmanin a gam khantohna khawl in a kiamsuk zaw phial zong om hi. Tua laitak in nitumna gamte khantoh cihtak in khangto uh a, tua amuh uh ciangin mimal or gam makaite lungsim ah amau tungpan in a khantoh nate sin ding, a lemlo makaihna leh sumbawlna ziate puah ding cih lam sangin no nitumna lamte sangin a pil masa zaw, a khangto masa zaw hi ung cih peuhtawh a kihihsakna bul phuh in om lianluan uh hi.\nTua kawmkal ah Arab gam makai kumpi te leh amihau te kikal ah zong gamvai akal suanzia deih a bat lohna hangin kilem lohna ki behlap semsem hi. Gentn: Saudi Arabia kumpi te leh America gam kumpi te in khut kilen in a vaihawm a sep khop uh ciangin, alang khat ah Saudi Kumpi te kalsuanzia dik asa lo Osama Binladin leh apawlte in lampi manlo tawh buaina apiang na dingin hong hanciam uh hi. Ama huahna zangin Al-Qaida cih biakna a ultung sak kipawlna tawh American te muhdahna gen aa, American te in ih gam leh ih biakna hong suksiat ding hi ci-in minam leh biakna paulap in a khangno tampi tak zawlzo uh hi. Tua khangno te in a nuntakna uh kipia in biakna hangin a sihngam na dingin hangsan sak gawp hi. Middle East buaina, America or nitumna gamte a muh dahna cihte pen ataktak in Saudi Arabia gam vai buaina, a gam uk kumpi te leh a gam aa mihau pawlkhat te’ kilemlohna pan in hong kipan khia hi ci-in Fereed Zakaria in Future of Freedom cih laibu sungah gen hi.\nBiakna bulphuh Arab gam phutnuam, ISIS\nTua Iraq gam ah buaina tawh kizom to in ISIS ci-in Muslim kipawlna khat hong thakhauh mahmah leuleu hi. A ngimna uh pen Middle East ah Muslim gampi khat phut ding cih hi in, amau biakna sanzia a sanglo mi khempeuh that mang ding cih sanzia nei ta leuleu uh hi. A Muslim veve amau sanzia a sang theilo, a mau paizia athukim pih lote nangawn cikzia hetlo in a gawlpan in tan ngam zen uh hi. Amau pen biakna leh a Pasian aa dingin nasem a si ngam ci-in kipak leh hansan mahmah uh hi. Ahih hangin a Pasian aa dingin nasem hi hetlo uh hi. Middle East aa gamte ah lah kumpi sem theilo ding uh, makaih theihna thu neih theihna nei theilo dinguh ahih manin amau thuneihna a neih theih na dingin Muslim gam khat a phut nuam sumhau mitei makai pawlkhat’ gelna leh gamvai akimawlna uh sungah a kia kha uh, gamvai akimawl pawlkhat ii khutzat na hi zaw gige uh hi.\nTua ahih manin Arab gamte ii ki ukna zia kikhel in mi khempeuh deih ki ukna tawh a kalsuan uh hi zenzen leh hih bangin langbawl langpanna abei pah kei zongin tampi hong bei pah ding hi. Tua khit ciangin sum bawl paibawlna hong khangto in, a gam uh hong nuam mahmah peuh leh, hih bangin a uanglua minam leh biakna itna te zangin kuamah in gam buaina dingin na sem nawnlo ding hi. Tua dan in kuamah in kumpi lehdo gawp lo in, pilna leh suaktak takin gamvai kimawl thei peuh leh uh hih bangin thautawi in biakna paulap in gamvai kimawl kul nawnlo ding hi. Tua gamvai kimawl te in minam vai tawh a kimawl kei nak uh leh a vallua minam leh biakna itna te hong bei toto lel ding hi. Tua ahih manin Middle East aa buaina taktak pen minam leh biakna taktak hilo in, gamvai lungkim lohna leh a gam khantohna in nitumna gamte a bat zawhloh hang, lamkhat pan gen leng Gamvai leh agam sumbawl paibawlna a lemloh hang ahi hi.\nSingapore gam ah minam biakna tampi tak kilem takin teng khawm\nSingpaore pen gam sung buai theihna ding ahang tam mahmah ahih lam pen gam makaite in tellua ahih manin amasa in minam vai, biakna vai ah Policy thupi khat na kiplet masa uh hi. Tua policy pen “Minam, biakna, ngeina ki deidan lo in, gam leh mipite’ nuntak khuasakna a khantohna ding bek maingat in na sem khawm ding” cih ahi hi. Singapore gam sungah Sen(Chinese)minam 74%, Malay 13.4%, Indian 9.2% , Eursian leh a dang minam 3.3% cih bangin a teng khawm ahi hi. Biakna lam ah Buddist 33.2%, Christian 18.8%, Islam 14%, Hindi 5%, Tao leh Folk Religion 14% leh adang 18% teng pen biakna upna kician a neilo, cih bangin tengkhawm ngeingai uh hi. Hih teng a kilem loh in, hih gam khangto lo ding hi cih pen Singapore gam makaiten na tel mahmah uh hi.\nA gam in pautang (Common Language) dingin Manglai mangpau zangin nasepna, sumbawlna leh kumpi zumte ah Manglai ki zang hi. Amau gam mite pianpih pau leh ngeina abei lohna dingin Chinese, Malay leh Tamil laizong official lai in ciamteh veve uh hi. Gtn; Bus leh Meiling tung te ah lamlahna (sign, advertisement) te ah Manglai, Sen lai, Malay lai, Tamil (Indian) lai tawh namli in at diudeu lel hi. Mun la tuam, sum bei tuam mahmah kha ding hi. Ahih hangin, tua bang aa ahih tanghtanghna hang mahin minam vai kibuaina, ki telkhialhna tawm mahmah hi. Mipite in Kumpi makaite leh a makaihziate a muanna khauhsak semsem ahih manin sum bei tak mahmah na hi mawk hi.\nSang naupang te in Manglai ban ah Chinese, Malaly leh Tamil lai ci-in hih minam official lai te sung pan khat teitei sinloh phamawh hi. Minam khempeuh in amau lai amau ngeina te amangthang lohna ding, kepcing theihna ding deihna ahi hi. Tua bek thamlo in a tunga minam Percentage zui in inn zong hawm uh hi. Gtn; Housing Block khat ah inn 100 bang aom ahi leh, atunga minam Percentage zui in, Chinese ten in inn khan 74 lei thei, Malay ten inn khan 13 lei thei cih danin hawm in agam mi khempeuh ii a kizopna a kihual nang, minam khat leh khat kikal ki itna ki telsiamna a khang nangin gel in, kician takin vaihawm uh hi.\nTua hang mahin in zong, suahtakna angah khit zawh 1969kum in khatvei bek minam vai in buaina om aa, tua nangawn zong Malaysia gam aa thupiang aki zom kha hi bek hi. Tunai 2013kum Little India vengah buaina om aa, ahih hangin minam bulphuh buaina hi lo hi. Hih Singapore te paizia en le hang, minam leh biakna cih te hangin a kitawngtawng akilem thei ngiatlo cih bang omlo ahihna kilang mahmah hi. A makai a uk kumpi te in koi ci makaih koici paipih cih tungah a kingah linlen hi mawk hi.\nLeitung gamvai khuahun a nawngkai sakthei minam itna tungah Mipilte muhna\nGamvai ah mipil leh laibu hoih tampi a at Fracis Fukuyama in The End of History acih laibu sungah, “Liberal Democracy (A lekkim suakta takin ki-ukna) adem zo ding a nawngkai sakzo ding ahi Fascism and Communism a kiat khit ciangin, adang a nawngkai sak zo ding gamvai ngaihsutna (ideology) a om dinghiam ci-in amah leh amah ki dong hi. A val lua biakna pai zia leh a uanglua lua minam it na pen mailam ah Liberal Democracy a nawngkai sak zo ding thute ahi kha tam “ ci-in gen hi. Lam khat pan gen leng, leitung ah daihna leh suakta takin nuntak khuasakna a nawngkai sak thei ding pen Biakna vai ah uang luatna, minam itna vai ah a uanglua te in nawngkai sak thei ding hi a ci hi hi.\nPoland minam tangthu kansiam khat in “A picing nailo Democracy gam khat aa dingin a vallua minam itna bulphuh kalsuan nate pen, Democracy a picing nangin a nawngkai sak tawntung thei ding thu bulpi hi thei den hi” ci-in na gen ngei hi. Fareed Zakaria acih gamvai a kan leh a siam Journalist pa in “Mipi te in a tamzaw thukim (Democracy) zia tawh akitel makaite in, tutna panmun a ngah uh ciangin a thuneihna zangin a thuneihna aliat semsem nangin nasem thei uh hi. Tua dan a sep nangin minam itna, biakna cihte zangin mipi te zangin mipi so sak uh a, mipi panpihna ngah toto sawnsawn uh hi. A cil in Democray zia tawh a kalsuan ahih hangun damdam in khat bek thu neihna gam, a nungtolh gam, hong suak uh hi. Hih bang ahih theihna pen a gam mite mahmah, a makai ding uh vote piak theihna a nei mipi te mahmah in a sia apha a lekkim nuntak khuasak na leh ngaihsut zia a neih nailo hang zong hikha thei hi, mipi picing peuhleh akilawm a siam taktak ding makai tel thei ding uh hi. Lam khat pan gen leng, tua bangin a picing khin mipi sung panin hong piang khia makaipa pen zong makai picing khat mah hipah ding hi” ci hi.\nNgaihsut mahmah ding\n1) Hih a tungah leitung tangthu ah, gam leh minam itna a ki zatkhialhna, a ki san khailhna te tungtawn in Zomi te in khatvei lungngai kik in ih minam itzia, ih makaih zia te ih kisit kik ding thupi ding hi. Germany te bangin Hitler ii gamvai minam vaite a ultung saklua makaite ih zuih khak loh na dingin kidawp huai mahmah hi. Yugoslav aa Serbia gam makaite bangin, Serbia mite thuneihna ukna a kip leh aliat semsem na dingin, a mau sangin a thanem zaw a citawm zaw minam dangte a neng niam, Serbia gam makaite’ khailhna panin pilna la in kidop huai mahmah hi.\n2) Mahatma Gendhi leh U Aung San a suamlum te zong amau leh amau pen gam leh minam a khualna a itna mah bulphuh in a suamlum uh ahi hi. Hih bangin a gamh tat te pen a taktak in gam leh minam leh biakna pen amau bek in a it leh akem kisa kha uh ahi hi. A makai amipil te in gam, minam leh gam mite’ hamphat na ding bek a khual na hangin picing tak in a nasep na uh, a hawmthawh mawkmawk kha uh ahi hi. Tua bangin minam itna hangin ih gamtat khak loh ding leh, a ta khial kha a om leh zong hoihtak in ki kham ding pen mimal kim ii tavuan ahi hi.\n3) Belpawl gam makai Kawlmi te bangin thunei thahat minam lian ahihna metbawl in, amau minam amau biakna amau angsung bek phattuamna dingin avaihawmte pen khial mahmah uh hi. Tua hangin tualgal kum 70 sung piangkhin ta hi. A paikhial angsung khual lua minam itna hangin, tu in Kawlmi te leh mualtung mite kikal ah ki telkhialhna lianpi om hi. Tangthu manlo tampi te hangin Kawl mite in Belpawl gamah Muanltung mite sangin ki inntek sak zaw uh hi. Belpawl gam cih mah bangin gam tampi kigawm khawm aa a ding hi napi in, amau mimal a tam zaw Kawlte in zawhthawh thutawh minam neute a deepgawp a nopneh gawp, a simmawh gawp uh pen, tangthu ah a bei ngeilo ding leh a lipkhap huai in kiciam teh khin ta hi. Tua bang kalsuan zia pen Zomite leh a khangto nuam minam te in zat vetloh ding thupi hi. Singapore gam kumpi te kalsuan zia te etteh theih ding thupi hi.\n4) Gam mite in muanna taktawh makai dingin a tel gam makaite in, amau a kipia thu neihna te zangin amau thu neihna a kip semsem nangin lampi tuamtuam tawh sem kha thei uh hi. India, Africa gamte, Latin America gamte ii gamvai thute en leng tampi kimu thei hi. Tua bang te in gam khat aa dingin nakpi takin kiamsukna piangsak hi. Mipil khat in tua dan gamtatna te pen “Sun tangpi in a ki buluh Democracy gam te” na ci ngiat hi. Tua bangin a buluh makaite ihih khakloh ding, a buluh makaite apanpih ih hih khak loh ding thupi ding hi.\n5) Fareed Zakaria genna ah, nitumna gamte in Liberal Democracy (a lekkim suakta takin ki-ukna) tawh picing takin a kalsuan theih dingin hun zawtpi mah na la uh hi. Gammi te sungah a lekkim thu khinkhai theihna, suahtakna te a om khit ciangin Democracy ki-ukna zong, Liberal Democracy hi thei pan hi. Tua Liberal Democracy mah in a gammi te tungah lungnop suaktakna pia kik leuleu hi. Tua ahih manin thu khinkhai theihna anei mipi, suaktakna a thupi sak mipi te hangin Liberal Democracy pianga, tua Liberal Democracy ki-ukzia mah in gam mite tungah lungnop suahtakna, a lekkim ki-ukna pia kik leuleu hi ci hi.\nGam khat a khantohna ding, a mipite in a lekkim thu khinkhai theihna a neih na ding, mi dang khat ii sanzia leh ngaihsutna zahtak sak theihna ding, mimal khatciat ii suahtakna thupit sak in a zahtak theihna ding pen, tulaitak thuneihna anei gam makai, pawlpi makaite, kipawlna makaite’ makaihzia tungah ki nga sitset hi.Tua bangin mipite in thu leh la khinkhai thei in a lekkim thungihsutna hong nei uh leh, thu hong khual ding uh a, tua in na makaih ahi na gam na minam na pawlpi hong picing sak in hong cidam sak ding hi. Tua a cidam gam leh gam mite, pawlpi mite, kipawlna sunga mite’ picinna in amau amakiah ding mi picing makai hoih ding hong telkhia siam ding uh hi. Tua a kitel makaipa in gam leh minam pawlpi ki-ukzia paizia ding ahoih penpen amau tawh a kituak penpen hong thei ding hi. Hih bang dinmun pen USA te, Europe gam liante na tungkhinta uh hi. Zomite zong amau dinmun ih tung zawh nangin tu in hanciam in kipat hunta hi.\nMakaite aw (Gam makai, minam makai, pawlpi makai, innkuan kipawlna makai), no thugen bangbang a um, a sia leh pha te khinkhai theihna dingin pilna thupom zia a kicing zo taktak lo, na mipih na innkuanpih na biakna pawlpi mite, ih koici makaih kha mawk hiam? Lungngai in a kisit kik zelzel dingin itna tawh kong zawn hi.\nA tunga gamte ii tuahkhak thute en kik khinkhai ki hi leng, gamvai ah mipil khat ii kammal pen a man mahmah ahi hi. Aman bangci hiam cih leh;\n“Ih Minam, Ih Gam, ih biakna te itna tawh ih veina pen thupi mahmah hi. Ih it ih vei loh a phamawh thu ahi hi. Tua ih itna tungtawn in ih sep khaitna ah a hoihlam vive tawh ih kalsuan ding thupi aa, tua in ahoih vive mah hong gah khia ding hi. Ahih hangin tua ih itna hangin siatna buaina ki muhdah ki tawt kisel gawp in, ki thahna dong apiang sak ahih zenzen leh tua itna it veina pen a sawitai minam, gam leh biakna itna kici hi”. Lungdam, Khup Lian Thang Ref: 1) The Future of Fredom, Fareed Zakaria 2) Kawlgam gamvai et kikna (1948-1988). U Kyaw Win\nNext: Pasian bawl thupha naak\nLungzuang inla, lungkia ken ~ Dong Mung


timestamp: atn

url: =ZAM Thupuak :: 30 Jun 19 (Interview napai ciang) :: ZOMI DAILY\nposted on 29 June 2019 at 12:00 pm Lomkholna: Malaysia, News, ZAM, Zomi\nTualniam lungsim neite pianzia :: Minam sung, pawlpi sung, kipawlna sung, innkuan sung, nasep silbawlna, kim le pam tawh kizopnate khempeuh ah buaina nawngkaina apiangsak zelzel thu tampi lakah a tamzaw pen mihingte lungsim tualniam luatna zong a thupi pawl na hi gige hi.\nLungsim tualniamna pen pilna siamna, neih le lamte kicinna, khuapi sung le khuata pan khankhiatna cih thu tuamtuamte tungah kinga lo hi. Lungsim tualniam mite pianzia tawm en dih….. Read more >>>\n2019-2020 ZAM PALAI TE LEH PANMUN TANGKONA\n2019-2020 kum khat sung ZAM ah Palai hong sepsak dingte leh amau panmun anuai a bang ahi hi. Mipi in muanna tak tawh ih tel ahih mah bangin sun leh zan cilo in Zomite adingin a tawntungin a kigingsa in om den uh ahih manin kisapna khat peuh na neih leh na hopih pah in. Nang ading in kigingsa in om den uh hi.\nSia Kap Za Khup (President & ZEC Co-ordinator leh Public Relation) 016 3838 014\nSm Cing San Huai (Secretary & ZWO) 017 282 4801\nSia Joseph Tuan Sawm Tuang (Vice President & Detention & ZSM) 016 254 4093\nSia Kam Sian Mung (Treasurer & Health & Employment) 018 312 2957\nSia Thang Zo Mung (Assistant Secretary & Detention) 017 663 6087\nSia Maa Mang (Accountant & Detention) 018 913 2587\nZomi Association of Malaysia (ZAM) palaai te leh Pawlpi leh Khua kipawlna makai te kilawmtakna khat a nuai a hun ngelna bangin kinei khawm nuam ahih manin Khua kipawlna leh Pawlpi makai te in pello in nong kihel na ding uh itna leh lametna lianpi tawh kong zawn uh hi.\nHong kihel zo ding khempeuh in a nunung pen 08 July 2019 (Monday) ni ma in sazian nong piak nading uh zong kong thum khol nuam uh hi. Ani : 15 July 2019 (Monday)\nZU DAWN KIDAWM NI\nMalaysia ah Methanol kihel zu adawn khakna hangin misi zong om in a silo pawl khat zong a mit in khua mu nawnlo cih bang om ahih manin Zu dawnte in hoihtakin enpha in zu hoihte mah dawn zaw ni. Tunai bekbek in Zu hoihlo hangin kawlgammi tampitak sikhin hi. Ahih theih leh dawn kei leng hoih pen a, ih dawn veve leh zong tampi dawnloin zu hoihte mah dawn sawm zaw ni.\nMalaysia om Zomipih a kuamaciat ih omna gam huih nun zia tawh kizui-in kidawm ciatni cih hong zasak pha pha ung. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawlte hoihtak teelsiam lecin nang a ding hoih pen dinghi. A diadiakin mitamna munte ah tam vak kei leng ei ading hoih pen zaw ding hi. A zen zen in kimat kihen na khat natuak leh ZAM zum ah hong zasak pah in\nUNHCR zum ah interview napai ciangin pelloin na theih ding thu pawlkhat hong om zel hamtang hi. Interview ah kiginglopi in napai pen nang leh nang akibawlsia tawh akibang nahih lam phawk gige in. Ih mailam kalsuan nadingte ei mau mahmah in a hoihpen dingin hanciam tek ni.\n5. RSC officer a tamzawin Malay pau zong tel ahih man in a thugen te na tel kei leh Malay pau tawh zong na tel lohna gen kik zaw lel in.\n7. Zum ah interview ding na pai limlim ciang zuu nam heha sa leh kamsan biabuasa khawng in pai kei zaw hamtang in.\n2. Zaw latt (Tahan) ACTS ah buaipih\n3. Vung Lun Mawi (Tauleng) ACTS ah buaipih\n4. Do Lam Hau (Gamlai) ACTS ah kibuai pih\n5. Thawng Tan Aung ACTS ah kibuaipih\n1. Thian Cung Nung (Falam) ACR Card tawi Kuchailama operasi pan kiman IPK palik zumpi pan kihonkhia.\n2. Kap Pian Thang (saizang) Loke Yew a-omna innah operasi lut Dangwangi palik zum pan kihonkhia.\n3. Kumar(Bagaladesh) LokeYew a-omna innah operasi lut Dangwangi palik zum pan kihonkhia.\n4. Cung Aung Mang(Tonzang) Kajang thongah va kimuh pih.\n5. Thang En Pau(Khuanglian) KLIA Camp a om ciah nang sum kithunsak.\nZomi te sungah kimat kihenna na tuak zenzen leh hih phone no. ah na hopih pah in. Nang a dingin a kigingsa in om denhi.\nPrevious: Genloh a phamawh ta thu ~ Cing Van Kim\nNext: Peemtate! Thupha ngahte! ~ Pau Za Mung


url: =Tuhun leitung paizia ~ T. Sawm Lian :: ZOMI DAILY\nTuhun leitung paizia ~ T. Sawm Lian\nposted on 15 May 2016 at 8:03 am UTC+9:30 Lomkholna: Article, Sawmlian\nLai Siangtho sungah tuhun pen, ‘hun hoih lo ahih manin hun khempeuh a hoih lama zat hun’ (Efe. 5:16), ‘hun nunung’ (Heb. 1:2; 1 Pet. 1:20), ‘Jesu hong hotkhiatna saan hun’ (2 Kor. 6:1), ‘zan khuamial (haksatna leh migi lo sa gilote gamtat hun), khuavak dekdek (Jesu hong paikik hun) tawh kibang’ (Rom. 13:11,12) ahihna, ‘mi siangtho (thu-ummite) leh thu-umlote kikhenna hun hong tung ding ahihna leh tua hun pen ni leh nai kuaman thei lo, Jesu mahmah leh vantungmite in zong thei lo, Pa Pasian bekin thei’ ahihna Jesu in leitungah a om laiin gen hi (Mat. 24:36). Hih a tungate banah, hun nunung ciang thupiang dingte kigelhna Lai Siangtho sungah tampi om a, Jesu genna leh Sawltak Paul gelhna tungtawnin tuhun leitung paizia tawh tawmkhat i en ding hi.\nHun nunung a thupiang dingte\nJesu in hun nunung ciangin, Amah (Jesu) min suangin mi tampi a kineihkhem om ding a, mi tampi khemzo ding uh (Matt. 24:5; Mark 13:6; Luke 21:8), minam leh minam, gam leh gam kidona leh thuthang hoihlo tampi om ding (Matt. 24: 6-7; Mark 13:7-8; Luke 21:9-10), kialpi tungin, ziinling leh lim lamdang tuamtuam kimu ding (Matt.24:7-8; Mark 13:8; Luke 21:11), thu-ummite in thahna leh huatna thuak ding (Matt. 24:9; Mark 13:9-11; Luke 21:12-15), leitung mite lakah kihuatna leh kilehhekna om ding (Matt.24:10; Mark 13:12-13; Luke 21:16-17), kamsang zuau thei tampi omin, mi khem ding uh (Matt.24,11), gitlohna khangin itna kiam ding a, muanhuai taka nungtate hotkhiat hi ding (Matt. 24:12-13; Mark 13:13; Luke 21:19) ahihna, leh leitungbup ah lungdamna thu (gospel) kipulak ding hi (Matt. 24:14; Mark 13:10)ciin na kum tulnih val paisa in na gen khin hi.\nSawltak Paul in zong, hun nunung ciangin amau angsung ding bek a ngaihsun, a huaiham, a kisial, a kihisak, mi zahko, nu leh pate’ thu mang lo, lungdam theihna mel nei lo, biakna lungsim nei lo, mi a khual lo, hehpihna nei loin, mi gensia-in, ngongtatin, kihtakhuai-in, thuhoih deih loin, ciampelin, thu khual loin, kiphasak gawpin, Pasian don loin pumpi nopsakna bek deihin, biakna thu a puathamteng zui napi-in biakna hangin vangliatna thu a omte deih lo leh thuhoih lo a kithutuak mi tampi om ding ahihna gelh hi (2 Tim. 3:1-9).\nTuhun Leitung Paizia\nTua banga i kiginkholh theihna ding a hun nunung a thupiangte hong hilh daudauna bang hang hi ding hiam? Eite hong hehpihna hang hi a, kigingkhol a, Amah i zuatna ding hun manpha hong bawlsak ahihna leh ‘hehpihna hun’ bei dekdek ahih manin tua hun sungin hotkhiatna i ngah ding hong deihsakna hang ahi hi (2 Pet. 3:9). A tunga i gen, hun nunung cianga thupiang dingte leh tuhun a i bil a i zak leh i mit a i muhte kizopna a nei hiam? Tuate tung nai kei i ci hiam?\nIndia gam pen biakna khempeuh suahtakna gam khat hi ciin ngeina bu sungah kigelh hi. Ahi zongin biakna hanga kibawlsiatna a tam mahmahna gam khat ahi hi. Kum 2015 July 9 in India gam Hindu gama a bawl nuam kipawlna VHP makai Ashok Singhal in, “Kum 2014 kiteelna a BJP zawhna pen India gama kikhelna dinga bul kipatna hi” ci a, “Kum 800 sung saltanna panin suakta in, kum 2020 ciang India pen Hindu gam (Hindu nation) hi ding a, kum 2030 ciang leitung buppi Hindu gam hi ta ding hi” ciin July 10, 2015 in gen hi. Amah bek zong hi lo, makai pawlkhat in “India gam pen Hindu gam ahih manin Hindu ngeina leh biakna a zui ut lote gam dangah pai mai hen” cih thu bang gengen uh a, India gam sungah biakna hanga buaina lian semsem lai leh kilawm hi.\nThungetna tawh a kiphutkhia gam hi, ci-a Khristiante gam khat leh lungdamna thu tangko a leitung mun tuamtuam a vei leh nasepna phualpi khat ahi USA a thukhenzum lianpen ahi Supreme Court in June 2015 in neih kibang kiteenna (same-sex marriage) pen a gamsung state sawmnga-ah thukhun/ngeina tawh kituak hi ciin pulak hi. Hih pen mi tampi in a deihloh hangin thukimna bawl a tamzawte in thukim mawk uh ahih manin a thukimlote mat a, daan piak theih hi mawk hi. Tua bek hi lo, pawlpite lakah zong neih kibang kiteenna a sang, bek tham lo pawlpi sia (siampi) ding-a a zang bang omta hi. Tua banah, England gamah zong neih kibang kiteen phalna pawlpi sungah zat ding a deih honpi khat om a, pawlpi sungah ngaihsutna kibatlohna lianpi om hi.\nPasian in a huat mahmah neih kibang kiteenna pen USA kihelin gam 22 in phal ta a, tua gam lakah ‘Khristian gam’ kici thei, Khristian milip tamzawkna gam bangzah hiam om hi. Gtna’n, Norway (Khristian 91.08%), Canada (72.07%), UK (59.66%), Brazil (91.40%), France (61.14%), Argentina (89.28%), S. Africa (75.24%), Portugal (94.40%). Khristian tampite phualpi khat ahi Italy gamah zong neih kibang kiteen phalsak ding ngetna in mi tampi in January 2016 in lamzuihna nei uh hi.\nIndia gamah, nupa hi lo, nungak leh tangval teenkhopna (live-in relationship) pen tuhun nuntakna adingin a saan theih leh thusia bawl hi lo (accepted norms in the society and it is not a crime) ciin Supreme Court in khensat a, justice Dipak Misra leh Prafulla C. Pant in July 24, 2015 in pulak uh hi. Mi pawlkhat in hih pen neih kibangte kiteeen phalna ding lampi khat hi, ci uh hi.\nNung kum(2015) mah July 25 in leitungbup a Satan pawlpite kimuhkhopna lianpen (largest public satanic ceremony in history) Detroit, USA ah om a, tua hunah Satan lim, Baphomet kici honna om hi. Mi pawlkhat in hih hi dan a Satan pawlpite kalsuan hoih sa lo hi mah leh, Jax Blackmore, Satanic Temple of Detroit a director in mite in a biakna uh ‘theisiam lo uh’ hi ciin a langpante tungah a lungkimlohna pulak ngam hi.\nJuly 28, 2015 in Australia gam, Queensland, Toogoom khuami kum 71 a pha Brian Leonard Golightly Marshall in “Jesu ka hi; vantung pan leitungah hong pai ka hi hi” ci hi. A khut sung a meimapawnte zong (Jesu) singlamteh tungah a kikhetcipna mate hi ci a, nungzui bangzah hiam nei ta hiin gen hi.\nKenya gama Khristiante in Al-Shabaabte laka haksatna a tuakna khawng, China gama communistte hanga Khristiante thuakna khawng, Middle East buaina hanga Khristiante thuakna pen Lai Siangtho in Pasian a um mite thuak ding a a gente hi kei, ci zel ding maw?\nOpen Doors International in World Watch List kici January 2016 a pulakna sungah Middle East gamte pen leitungbup a Khristiante a kibawlsiatna leh kithah tamna mun pen hi cih kimu hi. Hih list a bawlna uh panin a kizomin kum 14 sung North Korea gam pen leitungbup a Khristian a bawlsia pen gam hi a, Iraq, Eritrea, Afghanistan, Syria, Pakistan, Somalia, Sudan, Iran, Libya cihte in zom a, India pen nambat 17-na-ah omin (2015 in 21-na), Myanmar pen nambat 23-na-ah om hi. Kum 2015 report panin Gam 50 pen Khristiante teenna ding a lauhuai mahmah hi, ciin pulak uh a, tua laka gam 40 pen Muslimte gam ahi hi. Nov. 1, 2013 – Oct. 31, 2014 sungin Khristian 4,344 kithat a (kum 2013 in 2,123), biakinn 1,062 kibuluh hi, cih leh North Korea gama mi 70,000 kiim Khristian ahihna uh hangin thong sungah kikhum a, Irag gama Khristian za laka sawm sagih in a gam uh nusia uh cih report pan kimu hi. Tua banah, bawlsiatna pen uang semsem ding dinmun ah om lai hi.\nNorth Korea in Hydrogen bomb kici, Atom bomb sang a lauhuaizaw lawhcing takin ensin (test) uh ahihna thu January 6, 2016 in pulak hi. ISIS kici, Muslim guh mahmahte in Muslim ngeina tawh kivaipuak ding deihna hangin gam bangzah hiam amau ukna nuaiah koih a sawmna uh hangin buaina lianpi om a, a deih lo, a lehdo om mah leh tuate zong kikhen lai ahih manin amau leh amau zong kibuaisak ding lauhuai mahmah hi. Galvan, thau, tank, vanleng hoih nono zangin Middle East gam sungah thauvui thautang lengin, galpi piang a, leitungbup in a buaipih uh hi mawk hi.\nI kiim i kiang mahmah en le hang zong, Khristian gam kici sungah biakinn kidensiatsakna, khua kihalsakna, inn halna, ziinling, mencim, tuikhang, leh thuthang tuamtuam, nidang a i zak ngeiloh thu tampi kiza hi. Leitung thupiang, thuthak i zakte, Lai Siangtho deihloh leh hun nunung cianga thupiang dinga kigente hong tam mahmah ta hi. Hihte khempeuh pen Ni nunung hong tun dek (Mat 24:6,8) ciang a thupiang ding a kigenkholte ahi hi (24:3-44).\nA buaihuai mahmah\nA buaihuai mahmah bel, mihingte ngaihsutna leh Pasian ngaihsutna a kibatloh ahi hi. Mihing tuatna leh Pasian tuatna kibang lo a, Pasian in a vaihawmna pen mihing deihna leh hoihsak hi khin lo hi. Amah, Pasian mahmah, Pa, Tapa leh Kha Siangtho, Pasian khat ahihna leh To thum ahihna pen mihing tuatna tawh kician sitset a tuat theih hi lo a, mihingte theihsiam leh ahihna bang lianliana theih zawhloh ahihna pen a vanliangpen, a thupipen leh biaktak ahihna hi zaw hi. Mihingte’n thukhenna hun hong tung ding cih kician taka i theih leh a hun theihcianloh bang ahi hi. Pasian in i theih ding ciang khat na koih a, mihingte theih batloh a baan-ah nidang ciang i theih ding zong koih lai hi.\nTua mah bangin, mihingte tungah, “tuhun pen hun nunung hi” ci-a kamsangte leh ama mizatte tungtawna hong pulakna zong mihingte ngaihsutna leh, ni leh kum tuatdan tawh hong kibang lo thei hi. Mihingte tuatna a kum khat pen Topa adingin kum kum tul khat bang hi thei a, kum tulkhat pen ni khat bang hi thei hi (2 Pet. 3:8). Amah in ‘naai’ (near) a cih pen bang hun hi ding, kum khat maw, Nipi kal khat maw, kum tulkhat maw, i theihpih om lo hi.\nNi nunung pen leitungbup a minam kim tungah lungdamna thu a kipulak khit ciang hong tung ding hi (Mat. 24:14) a cih bang zong, Aman ‘minam’ a cih bang ciang hi ding? Minam i cih leh Ama cih kibang lo kha thei a, Ama tuatna ah minam bangzah in lungdamna thu za nai lo, cih thei lo i hih manin bangbang hong tung leh zong, ama vaihawmna banga lungkim thei ding leh, Jesu in mihaupa leh Lazarus tangthu a gentehna a mihaupa banga hell khuk pan kisik lo dingin hun hoih i neih laiin Amah i zot a, i saan kisam hi.\nHun nunung i cih ciang…\nHun nunung hi, i (Lai Siangtho in a) cih ciangin bangmah sem nawn lo a tua ‘Ni’ ngak ding cihna hi lo hi. I sepna, i sinna, i kalsuanna tuamtuamte citak leh muanhuai takin zomto zel ding hi hang; Pasian leh mihingte hun tuatdan kibang lo thei ahih manin. Lungdamna thu tangko nasep sem zelin, kum sawnnih, sawmnga leh a tamzaw tan geelkholhna i nei-in, i sem toto ding hi. Lai simin, kimawl-in, inn lamin, pilna siamna ngahna dingin nakpi takin i hanciam veve ding a, nek le dawn, sum le paite i zong veve ding hi.\nLeitung a Khristiante lakah hong tung ding hun tawh kisai ngaihsutna kibang lo tampi om hi. Jesu mahmah van panin hong pai sukin kum tulkhat manna kumpigam hong phut ding a lamen pawl om a, pawlkhat in Jesu hong pai ma-in ‘gimna lianpi’ hong tung ding hi, cih ngaihsutna a nei pawl om hi. Pawlkhat leuleu in misiangtho laktohna (rapture) hong tung ding a, tua khit ciangin ‘gimna lianpi’ hong tungin, tua khit ciangin Jesu in kum tulkhat leitungah vaihawm ding hi, a ci pawl zong om hi. Bangbang ahi zongin, i saandan a tuamtuam ahi phial zongin, ‘Ni nunung’ pen thukhenna (a hoih leh hoih lo kikhenna) ahih kei leh gimna lianpi, lungdamna leh kah leh hagawina hong tun hun ding hi, cih ki-um ciat hi. Tua ahih manin tua hun pen hong tung pelmawh ding ahih manin tua hunah Jesu tawh a lungdamkhawm dingin a kiginsa in i om ding kisam hi.\nA lauhuai thu leh lauh theih ding a Lai Siangtho sunga thute zang hi loin, tuhun i nuntakna pen bang hun hiam cih kan a, mawhna sungah a kibual, a piangthak nai lote adingin hun manpha om lai, ‘hehpihna hun’ bei dekdek cih Lai Siangtho in a gensa bangin hong tangtung hi, cih a gen nuam i hizaw hi. I nuntak laiin thukhenna ni hong tung kei phial zongin, hun khat teitei ciangin kisi ding ahih manin, tua hun ciangin tawntung nuntakna ngah-in vangam-ah pai ding maw, hell khuk sungah cih pen ngaihsun ding kisam hi. Tua hi a, Sawltak Paul in, ‘tua ni’ pen naita a, Satan ukna (khuazing) pen bei dekdekin, Pasian ukna (khuavak) hong tung dekdek ci hi. Moses in zong Late 90 sungah, a damsung ni (tomcik, manpha taka zang ding a) sim siam a utna leh tua tungtawna pilna ngah ding ahihna pulak hi. Na damsung hun bang ci bangin na zang a, pello-a hong tung ding ‘Topa Ni’ hong tung leh lungdam takin Ama kiang na zuan diam? Lai Siangtho in a gen, hun nunung cianga thupiang dingte pen tuhun a thupiangte hi mai lo hiam? Bil neite in za-in, ngaihsutna a nei theite in tuhun pen bang hun hiam cih ngaihsun ta hen!\nPrevious: Dahna Pulakna : Mangpha Pa Nang Kim Khual\nNext: Pentecostal Day ~ Pau Do Lian


url: =December 11, 2021 ~ MUC\nAdmin 2:51:00 PM Articles, Offertory Reading Zomi\nFernando in Pasian masak ding Khentat\nDr Fernando in Brazil khuapi Brasilia khuapi ah siavuan khat hi. Mongolia gama Adventist missionary nasemte video a etkhakna tungtawnin pawlpi thu hong thei hi. Amah mah in missionary ding ut a, ahi zongin Brazil gama a nasepna hangin hamsa sa hi.\nA zi tawh kikum uh a, a zi in sumpi khiat khan ding kithukim uh hi. Tua bangin sumpi piak ngei sangin tam a piak zawk manun hamsat tuamtuam thuak uh hi. Ahi zongin a sawt lo-in nuamna tawh kidim uh hi.\nKha 6 khit ciangin Mongolia gam pan video kikhak enkhawm uh hi. Fernandote nupa kipiakna hangin a lungdamna thu uh pulaak amuh uh ciangin lungdamna lian semsem hi.\nEllen White in hih bangin gelh hi: “Neih leh lamh, sum zatna i khiap hun hong tung ding hi. Vantung sumkholna sungah sum khol na hat nading hi. Ngah nopna lungsim tawh pia hi lo-in piak nopna lungsim tawh piakna kisam hi. Pasian in hong kepsak nate Topa aa dingin zangsiam in. Na khempeuh sangin Pasian itna lianpen a, nang na ki-it bangin midangte a it na hihleh Pasian nasepna-ah kihel ding a hamsa a hi kei hi. A mangthang mi tampi in hotkhiatna ngah ding a, Jesuh tawh nasemkhawm na hi ding hi.\nPasian min a thangsak dingin Ama thupha tampi na ngah hi. Kha Siangtho in hong makaih henla, Topa Kammal itin, a hong makaih ding hi. Kha Siangtho hong makaihna na mu ding hi. Tu hun biakna in khe bai bang hi. Bang hang hiam cihleh si le sa deihna nial nuam lo uh hi. Topa tungah ki-ap nuam lo uh hi (Counsels on Stewardship, 51).\nFernando leh a innkuanpihte in na khempeuh tungah Pasian masak hi. Jesuh in eite a hong hotkhiat nadingin na khempeuh nusia hi. Ama hong itna in Amah masak ding hongkai hi.


url: =Na kizatna gam zaisak semsem in ~ Hau Za Cin :: ZOMI DAILY\nposted on 18 November 2014 at 1:59 pm Lomkholna: Article, Hauzacin\nKizatna gam zaisak ding cih ciangin a lianzaw, a sangzaw, a golzaw, a tangzaizaw in kizang semsem in cihnopna hi. Mihing khat pen Lai Siangtho in a gen mah bangin ‘neucik a muanhuaíte lianpi ah zong muanhuai ding’ ci ahih manin ‘neucik a kizang a zat theih mahmahte lianpi ah kizang leh zong zat theih mahmah toto hi. Tua ahih manin na kizatna ciangciangah muanhuai in sem in mite muan theih dingin om in. Mite muan in om in mite zattheih dingin na om nak leh mite hong muanna in a lianzaw sem ah hong khangkhan dinga hong zatnopna uh hong deihna uh khang semsem ding hi. Tua dingin khatvei thu in kingah pah lo a, na kisin ding zong tampi om ahi hi. Neuzaw, daizaw a kizatna mun ah a kizang thei mahmah vai thupi leh vai golzaw ah a kizang thei hetlo zong mi om veve hi. Ahang pen amah na kisin toto lo ahih manin a tunna kisangkhai lo hi.\nA taktakin mihing khat pen a dinmun kikhai toto kei leh a kiam suk lam ahih loh hang a lungkiat huai zaw hi gige hi. Temta nangawn a kitat\nzel kei leh a hiamloh mah bangin mihing zong kisin zel, kisui zel, kipuah zel kei lehang i khangto tuan kei hi. I muh a zai kul a, i theih a tam kul a, i zakna a zai kul a, i ngaihsutna i liatsak kul a, tuate khempeuh a kisapna mun ah i zat theih ding kisam hi.\nTheihna na neih khit hangin na theihna te mite muh theihi na zatkhiat theih kei leh a meetna omlo a, khuak sunga theihna bek pen a meetna tawm zaw hi. Thei ding, zang thei ding, zuun thei ding, mite hilhsawn thei ding – tua hileh kicing dipdep hi. Tua ahih manin na siamna na theihna na zattheihna dingin nasep na kisin kul hi. Na siam lam khat ah kisinna dingin na kipat kul hi. Mite sep laitak a om leh zong na huh theih thu hilh in nang zong na kiguanlut theih leh manpha semsem ding hi. Midang hauzacintawh semkhawm in hanciam khawm lecin ‘pankhawm’ a sin hipah a, nangbek sep theih sangin mite tawh kikum a sep theihna pen kideihzaw lai, kipzaw lai hi. Na kitathiam theihna ding lampi om khempeuh ah vai zong inla, na sep theih khempeuh ah sem in na kisin theih khempeuh kisin mang lel in. Na zat pah theih a om mah bangin nidang cianga na zat ding zong om toto ding hi. Nang theih bek hilo in midang zong a pattah thei ding zah, a kisinsak thei ding zahin hanciam in kilamto in.\nSangkah a kul leh sangkah, sepna tawh kisin ding ahih leh kisin ngap, laibu simna pan theihna pilna kibehlap ding ahih leh laibu sim, mi tawh kihona kikholhna sepkhawmna pan na meetpih ding hamphatna ahih leh khatzong siitlo in na hanciam ngap kisam hi. Tua manin na kizatna na zaisak semsem nop leh ‘kisin den ngap in’ ‘kisin den hamtangin’ lungkia lo in hanciamin haksa lua ciin thalpuk ngei kei in. Mothak na hih loh hangin nang zong na nunglam sangin na mailam sauzaw hamtang hi cih phawk in mangngilh ngei keiin.\nPrevious: Pawlpi Mite leh Pawlpi Honghilhna Thu ~ Rev. Fr. Damian Dal\nNext: Nang hanciamna na sakha hiam?


url: =Vanglian Kumpipa’ Hong Sihna | Zomi Lyrics Directory :: Zomi Music and Songs Vanglian Kumpipa’ Hong Sihna | Zomi Lyrics Directory :: Zomi Music and Songs\nVanglian Kumpipa’ Hong Sihna\nIsaac Watts (1674-1748) From a Gregorian Chant\nTheologian minthang mahmah Matthew Arnold in Isaac Watts’ phuah hih la pen Mangkam-a kiphuak la khempeuh lakah a thupipen hi, ci-in gen ngei hi. A pastor sepna pawlpi-ah neekkhawm a piakna-a sak dinga Isaac Watts in 1707 kuma a phuah ahi hi. Tua kum mah a a khetkhiat Hymns and Spiritual Songs kici labu sungah hel-a, “Cruscifixion to the World by the Cross of Christ” ci-in thulu guan hi.\nIsaac Watts bel England gam Southampton ah July 17, 1674 ni-a suak ahi hi. Anglican pawlpi pana paikhia dissenting Congregational pawlpi sunga pilna sangpi a nei upa khat’ tapa hi a, unau 9 a phakna vuah a upen ahi hi. Isaac Watts pen a pa a nonconformist upna hanga thong a kiat laitaka suak ahi hi. (“Nonconformist” i cih England gamah 1662 kuma kibawl “Act of Uniformity” zui nuam lo-a Church of England pana paikhiate ahi hi. A masa lamin “dissenters” kici a, a nunung lam ciangin “nonconformist,” “Free churchmen” zong kici hi. Tu hun ciangin England gama nonconformist a kicite Methodist-te, Baptist-te, Congregationalists-te leh Presbyterian-te hi a, ahi zongin Scotland ah Church of Scotland pen Presbyterian hi zawsop bilbel-a, nonconformist-te pen Episcopal Church hizaw hi. ZKK).\nA neu tunga kipan mah-in lailam va pah a, kum 5 a phakin Latin, kum 9 a phakin Greek, kum 11 a phakin French (Piancik pau), kum 13 a phakin Hebrew sinin siam mahmah pahmawk hi. A kum tawm mahmah lai mah-in la tuamtuam phuaka hoih thei mahmah sawnsawn hi.\nIsaac Watts pen “Mangkam-a hymn kiphuah kisakna a piankhiatna pa” ci-in kiciamteh hi. A neu lai-in Congregational pawlpite ah Psalms la bek kisa a, a kiseh upa khat in samkhol daudau-in tua nungah mipi-in tua late ol takin sa duaiduai uh hi. Tua lamalte zong khum het lo thei laimawk hi. Watts in nuamsa het lo a khatvei bang, “Pasian phatna lasakna pen biakpiakna ah vantung tawh a kinaipen hi napi-in, leitunga ei’ sak dan pen a suuksiapen hi mawk hi” ci ngei hi. Nipi Ni zingsang khat tua bangmah-a lasak nuam het lo kikhopna pan a ciah ciangun phun kha leuleu hi. A pa in, “Bang hang tu-a sanga hoihzaw khat hong pia pah lo na hia, tangvalpa?” ci giap hi. Tua ni nitum ma-in Isaac Watts in a la phuah masak pen zo khin pah a, mipite in zong lawptakin sa pah uh hi.\nKhango laphuaksiampa Iassac Watts in zong la dang tampi phuah ding hong tum pah hi. Kum nih sung Watts in Nipi Ni sima mipi’sakding la thak phuak den hi. Nidanga a saksak uh Psalms-te zong “Christian-suah” ding ci-in Thuciam Thak thute leh paizia tawh kituakin bawlpha-in phuaka tuate lakah “Jesus Shall Reign,” “O God, Our Help in Ages Past” cihte minthang deuh hi. Naupangte’ la “I sing the Migthy Power of God” zong ama’ phuah ahi hi. Tua banga Psalm lasakna pan pialkhia-a a thak phuangthak ahih manin pawllkhatte bangin mihai bangin ngaihsun zawzen uh hi.\n“Singlamteh Galkap Hi Lo Ka Hiam?” (Am I a Soldier of the Cross?), “Leitung Lungdam, Topa Hong Pai” (Joy to the World!)cih late zong ama’ phuah mah ahi hi.\nIsaac Watts in Psalm late bek phuak pha lo-in ama’ lungsim bangin la phuak a, tua bang late lakah hih la, “Vanglian Kumpipa Hong Sihna” zong khat ahi hi. Ama’ hun lai-in buaina tampi piangsak hi. Mi pawlkhat in sang zo mahmah lo uh hi. Isaac Watts lah ta tuan mahmah lo hi. “The father of English hymnody” (Mangkam hymte’ pa) a kicih zawzenna zong tua hang mah ahi hi. Isaac Watts in a khan sungin la dawng 600 val phuak hi.\nHih la-aw pen “Hamburg” kici a, Lowell Mason’ phuah ahi hi. Mason in 1824 kuma tanglai pawlpi tangthu-a la masapente’ laka khat ahi Gregorian chant pana a lak ahihna gen ngei hi. Tua bang pawlpi “chant” tepawl pen Hebrew biakinnpi leh synagog pana kiluahsuk ahi hi. La aw ngaihpente lakah kihel ding hi. Pope Gregory pen Christian lasakna lamsang a kin masapen khat ahi hi. Hih “chant”te kaikhawmin a hoih dingin puahpha ahih manin “Gregorian chant” kici pah hi. Tuni mahmah-a Roman Catholic pawlpi sunga kisasa late tampi hih “chant”te pana kila ahi hi. Hih “Hamburg” la-aw bel 1825 kuma kikhen Boston’s Handel and Haydn Society Collection of Church Music ah kihel a, a kikhet masaknapen ahi hi. Aw nga kilumlet denkeii hi a, ngaih mahmah nakhat nei hi.\nHih la-aw arrangment bawlpa Lowell Mason’ thu bel i gengensa hi a, “Father of American Church and Public School Music”a kici zawzen pa ahi hi. Amah January 8, 1792 ni-in America gam Medfield, Massachusetts ah suak hi. A khangno lai-in Savannah, Georgia ah tenga, 1827 kumin Boston ah kisuan-a, tua lai-ah a ten sungin Boston School of Music phuan hi. Boston a sangte ah music a kisin nadingin a phuangkhiapa ahi hi.\nTua khit ciangin Europe gam lamah zin-a laihilhzia sin hi. America a tunkik ciangin music kikhoppite vaikhawma mite in paakta-in mi zo mahmah hi. 1851 kumin New York City ah kituah a, tua lai-ah hymn leh la tampi kaikhawmin khenkhia hi. La-aw dawng 700 val phuak h,i ci-in kiciamteh a, tuate lakah hih la, “Vanglian Kumpipa Hong Sihna” (When I Survey the Wondrous Cross) banah, “Vuuk Paakna Gam Mual Panin” (From Greenland’s Icy Mountain), “Nang Tawh Naizaw Nuam Ing” (Nearer My God to Thee), cihte kihel hi. “Leitung Lungdam Topa Hong Pai” (Joy To the World) la a gualpa (arranger) zong hi lai hi, a aw bel George F. Handel’ (1685-1759) phuah hi, kici hi. 1855 kumin New York University in Doctor of Music degree pia a, America gama sang khatpeuh in tua bang degree a piak masaknapen ahi hi.


url: =Mawhna hang hi leh kua nungta ding? ~ Dr. Muan Thang :: ZOMI DAILY\nMawhna hang hi leh kua nungta ding? ~ Dr. Muan Thang\nposted on 3 July 2021 at 11:17 am Lomkholna: Muanthang, News, Zomi\nKawlpi leh khamtungah eimite kisi ziahziah. Mawhna hang hi mawhsut ni peuh acici om. Mawhna hang hi leh kua nungta ding?\nA hang lianpi pen natna lungno te bangci ki lawh bangci ki kem ding cihte mipin tello ngiat leh ki kemlo ngiat hi lel hi.\nHausa teng leh makai tengin khauhtak in India ong nasiat bek in thukan in ki dalzia ding khuahtak vaihawm zo leh tampi pha tuam ding hi.\nGerms, bacteria, viruses, fungi, covit lungno te hawl khia nuam lua in Biakinn ah ki khawm ngeingai, sigalna, mo pawi cihte awlmawh lo in sih teh Topa telzo keng cih pen khuak neiloh vai mahmah hi.\nNisim hi zah kisi pen gamtatzia khelsawmlo ki thuak toto ding hi. Australia gambup ah 2021 sungin covit tawh a si khat zong omlo hi.\nZomi vengkhat sumgah innkuan khat sungah mi 3 leh 4 si cih pen ki kep siamloh man leh makaiten hoih tak vaihawm loh man hi. Pasian peuh paulap kei ni. Covit hang a mi tampi kisi cih bek mikim in tel sawm ni.\nTelzo keng na cih leh tun tel in. Covit lungno pen huih lak pan kam, nak, khit, mit, ann, tutna, ganhing, kisilna, dai lenna, puan leh van te tungtawn a ki lawh ziahziah ci tel in. Lungno te mawk sih peuh mahlo hi. Lumgno a sih loh man mihing ki si hi.\nThu ngetna bek cici ken. Mipi thu nget khopna pan ki lawh veve hi. Tua tawh lungno si ding hi leh leitungah covit lungno Pasian mawh hawlkhia , Hell a den na nak tuam lua. Tua tawh covit lungno si lo ahih man ki lawh toto hi.\nSep ding: ki dal, ki kem, ki panpih, ki gal et, tel dong ki hilh, ki gam ding. Mimal in thu ngen leh tha ki pia cih teng mikim sep theih hi. Dr. Muan Thang\nPrevious: Bang hangin… ~ Cing Van Kim\nNext: Zomi Innkuan USA tung ah lam-etna lianpi


url: =Aung San Suu Kyi apumpi zaw “Paralyze” ci’n zuauthuthang ki khahkhia :: ZOMI DAILY\nposted on 4 January 2018 at 7:15 pm Lomkholna: Myanmar, News, Sawltak\nMyanmar State Counselor Daw Aung San Suu Kyi pen apumzaw “paralyze” hi ci’n thuthang kigenpen ataktak hilo hi, zuauthuthang hi ci’n President’s Office in genkhia hi. Tuaban ah hih zuauthuthang pen koipan in hongki pankhia hidinghiam, kua genkhiat masak hidinghiam cihpen aki kanciansan laitak ahihi.\nDaw Aung San Suu Kyi pen Paralyze hetlo hi. Nisim asepding khempeuh cidamtak in semciatciat den hi. Nungdiak in cidamna sitcianna Medical Checkup kibawl hi ci’n President’s Office panin Spokesman ahi U Zaw Htay in zanni Tuesday nitaklam in genkhia hi.\nAbeisa April khasung in amit kibawl “Eye Operation” kibawl a, tualo apumpi damlohna bangmah omlo hi. Daw Aung San Suu Kyi pen apumpi cidamna Lifestyle akikemsiam mahmahkhat ahihi ci’n genkhiatbeh hi.\nDaw Aung San Suu Kyi pen abeisa Friday ni in Karenni State sungah akibawl Public Peace Talk ah kihel a, tuani mahin Naypyitaw ah ciahkik pahhi. Tuazawh mipi muhkhakna ah aki dawkkhiatna omlo hi.\nMyanmar Herald te genkhiatna ah Daw Aung San Suu Kyi pen apumpi zaw hi, Paralyze hi ci’n agenkhia masa pen khutlam entheite leh Politicians pawlkhat te sungah Sunday nitaklam in agenkhia masa cihi.\nU Zaw Htay in agenna ah Daw Aung San Suu Kyi pen New Year Holiday khitzawh Tuesday ni in azum ah kahkikta hi ci’n genkhia hi.\nZanni Wednesday zingsanglam inzong State Counselor’s Office te’n Daw Aung San Suu Kyi zumkahding in President’s Office ah atunlian laitak Photo khahkhia uh a, zuauthuthang akigen bangdan in Paralyze tuak hetlo in, cidamtuak mahmah hi.\nDaw Aung San Suu Kyi ii Family Doctors kumtampi asemkhin ahi Dr. Tin Myo Win in agenkhiatna ah aci damhi. Damlohna khatpeuh anei hizenzenleh Press Release ki khahkhia dinghi ci’n Irrawaddy te tungah genkhia hi.\nDaw Aung San Suu Kyi pen abeisa September khasung in Yangon khupisung aom Grand Hantha Hospital ah Medical Checkup kibawlngei hi. Tuaban ah Naypyitaw ahzong ahunhun in Regular Medical Checkup kibawl zelzel kici hi.\nPolitical Analyst khat ahi Yan Myo Thein in agenna ah Myanmar gamsung aom Political History sungah zuauthuthang pen aom theidenmah hi a, alamdang luapizong hinawnlo hi. Ahi zongin Daw Aung San Suu Kyi pen Myanmar’s Democratization Process ah athupi mahmahkhat ahih manin, ama thutawh kisai thuthang aom ciangin hoihtak in vaihawmhuai hi ci’n genkhia hi.\nAzenzen in Daw Aung San Suu Kyi ii cidamna tawh kisai in ahunhun in mipi theihding in aki pulakkhia zelzel hileh hibangdan zuauthuthang pen omloding, phadawmding hi ci’n genbeh hi.\nU Zaw Htay in agenna ah mi pawlkhat te’n Daw Aung San Suu Kyi pen cidamlo ci’n zuauthuthang akhahkhiat uhpen lungsim ginalo “Bad Intention” tawh akhahkhiat uh ahih manin, hihbangin akhahkhia masa kuahiam cih President’s Office in hoihtak ki kancian dinghi ci’n genkhia hi.\nNungdiak December kha kipatcillam inzong President U Htin Kyaw pen cidam hetlo ahih manin, asawtlo in anasep panin tawlngading hi ci’n zuauthuthang khat ki khahkhia ngeihi.\nMyamar gammakai tepen cidamlo hi ci’n zuauthuthang akhahkhiakhia tepen gamsung ah buaina apiangsaknuam te hiding hi. Hihbangin akhahkhia masa te ki theikhia hileh amau ii ngimna “intention” kithei khiapahding hi. Tua ahih manin kua cih ki kankhia dinghi ci’n Spokesman in genkhia hi. Sawltak #zomidaily\nPrevious: Yangon – Mandalay lamzikpi tungah 2017 kumsung Accident 555 veipiang, mi 116 si\nNext: Spider-Man puantawh Selfie akizaih laitak inntungpan kia in si


url: =Ka muhpak US Gamthu pawlkhat – 39 :: ZOMI DAILY\nKa muhpak US Gamthu pawlkhat – 39\nposted on 5 November 2015 at 8:00 am Lomkholna: Article, Awnzapau, Theihhuai\nNu-ngak Tangval Kizop Dan\nA tung a ih gensa mah bangin, a kuamah peuh in ih gal theihna ah America pen khangto lua kisa in Pasian upna zong a nei tawm mahmah a, nungak tangvalte zong ‘living together’ ci in kiteng nailopi mahin mun khat peuhah nupa bang a, omkhawm nungak tangval tampi a om lam, ih galzak zawh a sawtpi ahihi. Tua ih galzak mah bangin a taktak a om takpi mah hi a, amau kiangah girl friend, boy friend kicite in kimuh khopna (dating) a neih khit nak uh leh, tangval siangtho nungak siangtho a omlo mah hi tek zaw mai hi.\nArabte a kipan ei Asiante diakdiakte in zi neih ma pasal neih ma aa siantho (virgin) mahmah ding pen a thupi sak mahmahte ih hihi. Kiteng naii lopi aa nungak leh tangval nupa bang aa om khawm cih pen eite muhna pan mihing ih hihna ih va-angh hong kiam sak mahmah hi.\nAhi zongin USA pen a gam a lei thu bek hi lo in a innkuan sung ki-uk zia ah kum 18-21 a cin khit nak leh a nu a pa ukna sungah om nawn lo in a mah leh a mah a vaii ding (stand) hi ta aa, mundangah a mah leh amah guak suakta takin om zaw uh hi. Ganhingte a mah leh amah a pi cin zawh ciangin a nu a pa tawh a kikhen lian leh vasate zong mulcing khacing (full wings) ahih zawh ciangin a omna a bu nusia a, a mah leh amah in a neek ding an a zon linlian ngeiingeii tawh kibang takpi mah ahihi. Tua ahih manin kiteng naii lopi nupa bang aa omkhop pen a za-angkhai takpi mah uh ahihi. Pawl khatte bang ta bang nei khin ta leh kitenna a bawl naii lo om lai uhhi.\nItna Ngaihna Tul Thei Lo\nNupa ki-it ngialte’ teek semsem leh ki-it semsem kingai semsem uhhi. Tua pen mah ih lungtuppi pen ahihi. Ahi ding mah zong ahihi. Tua bang a ki-it kingaite leitungah a hampha taktak penpente ahihi. Pasian thupha sang ahihi. Ahi zongin a khangto gamte ah tua kimlai mahin meigong in om leh a sisa a zi ahih keh a pasal a itna a ngaihna tawh a ma va-angh tang in pasal ahih keh zi neih kik ding sawm nawn peuhmah kei ning.. aci kawmkawm a omta zongin, a tamzaw tua bang a va-angh kitang cih bang om meello in zi mah pasal mah deih pah ziau leuleu uhhi. Atate a sanggamte in zong lah thukimpih pah lianlian lel uhhi.\nKazi, Kamnu nasepna Montereau kici mihau mahmahte puteek piteek kepna ah puteek kum 80 val tham khin khat in kum 61 sung vilvel a tenpih azi in a sihsan ciangin a kum zong kaai man lo in tua Montereau sung mah a, om pasal nih neisa kum 60 val ding khat mah tawh March 6, 2010 ni in kiteenna bawl uh a, tua Montereau sung mahah omkhawm pah uhhi. Amau gel pen a pan masa hi lo in a lina khawng hi ta sawnsawn hi.\nPrevious: Tulaai Leitung Thuthang Tuamtuam Updates November 4, 2015\nNext: Missionary Pr. A. E. Anderson ii husanh nunung\nKi hangsansak in toktol asialnek pasalkhat apumpi zawcip, Paralyze\nThu um mite nungtolh theihna ahang sawm ~ Pau Do Lian\nPresident Trump ii “Travel Ban” khitzawh US gamsung ah Refugee mi 19 lutkik theita ~ ZD\nMalaysia Army Chief in gamkhat peuhah Peace Forces sawlkhia dingin mansa hi ung ci ~ TK Lian\nRHB Insurance vai tawh kisai theihhuai pawlkhat


url: =THEIHLOH A PHAMAWH PILNA: “Q” THU. (Revd Mang Tungg Thang) - Laibu Saal\nHome > Thuluui/Articles > THEIHLOH A PHAMAWH PILNA: “Q” THU. (Revd Mang Tungg Thang)\nTHEIHLOH A PHAMAWH PILNA: “Q” THU. (Revd Mang Tungg Thang)\nTHEIHLOH A PHAMAWH PILNA: “Q” THU\n(Revd Mang Tungg Thang)\nTu hun pen IT khan hun hi-in na khempeuh sawt a kiploh hun zong ahihi. Na khat pen tukum a thak hi-in maikum the date out cih pian tamta mawk hi. Tu khang ate theih dinga kilawm taksa pumpi tawh kisai leh kha thu ah quality kikuphuai kasa hi. Mi khempeuh in ama tun nuam, lawhcing nuam tek hi. Pasian in ka kha tha (Spiritual Quality) bek tawh na maa na tun ding ci hi. Q in khiatna tampi nei hi. Hih lai ah kei gennop deuh nga pha hi. A bulpi ah cileng quotient (ineih/tanh) pilna cih ahihi.\nHih munah Quotient acih pen I neihzah/tanh pilna aci ahihi. IQ in ‘what I think’ (Pilna, khuak/tehtheih) na gen hi. 1912 a German psychologist William Stern in a muh/pat khiat ahihi. Leitung galpi hong pianna enleng midang gamdang a hatlo zawte leh a pillo zawte ukin minthang ding cih kiliatsak nopna bulpi ahihi. Tua leitung galpi I, II na cihte pen zong hih IQ kidemna nam ahihi. Mipil, thahatte in gualzo in lawhcing diing cih ahihi. Ahi zongin tua bang hong hikhin lo. Taksa-pumpi thupisakna ahihi (Performance Value- Sepsiamna). Kideidanna lian mahmah hi. Mite in IQ bulphuh luate pen thuakhaksa hi. Hehpihna cih om meello hi. Survival of the fittest cih Scientist Darwin in hong suahsak ciangin a thahatlote, a pillote adding lametna a bei tawh kibang phial hi. Tua banah Olympic zong kidemna nam mah hi a, hanta leh siamna (IQ) kimawlna nam ahihi.\nSQ in ‘what I am’- ka hihna taktak cih na gen hi (Intrinsic value- pianpih man na bulphuh hi). 1990 pawl panin in kizangin pianpih mihing hihna bulpi thupisak hi. Business Sectorte in hong patkhiat hi-in mimal thupisak ahih manin ki-itna bulphuh in Agape itna tawh kizom denin a tawpna ah Pasian tawh a kizom khinkhian ahihi. Pilna, gamtathoih thupisak masaloin mihing Pasian bawl ahihna manphasak ahih manin SQ kizatna ah mite in nuamsa in khangto hanhan hi. Hih bang kimakaihna pen Biakna lamah a zathuai mahmah ahihi. Ganhing in IQ+EQ nei in SQ neilo hi. Mihing bek in SQ nei thei hi. Deidanna omnawnlo-in Mi khempeuh in nwamsa hi. Itna bukim leh suahtakna kicing om hi. Peacemaker (Daih-Nunna) hi-in ahibang- thu bang a gamtate: zuau, kineihna cih omtheilo-in, kha (Pasian) in thusim a theih man ahihi.\nThukhupna: Muhna - Views: Worldview Nih om\n1. Secular worldview (Leitung thu muhna)–\nMit in kaih 200 ciang bek mu zo hi. I mittang muhna kiciangtan hi (Finite, limited). Hih pen IQ leh EQ dinmun ahihi. IQ nunna ah a ding deuhte in Lai Siangtho pen a vek in sang zolo uhhi. Pasian vangliatna tehnuam uha, kiteh theilo, mu theilo uh ahih manin LST thute a vekpi-in saang zolo uhi. Tua manin Cult biakna (eg. New Age Movement cihte) hong piangkhia ahihi. Hih biakna makaite zong IQ, EQ ahoihte mah ahihi.\n2. Theological worldview (Kha Thu Muhna)–\nI mittang in a muhzawh lohte mu zo hi. Extraordinary, infinite (Jere 33:3) … a ki-imcip thusimte kong lak ding ci hi. Mite muh leh theihsa bek bulphuh in a ki-imcip thusim imuh khak keh khamit a kihong nailo Jere 33:3 a dawnna a ngah nailo ihi ding hi. SQ ah pen thuman banga gen ahih manin a lungdam huailo thu, -- pulak ding ahih manin nuihmaisa cih bang zong thupisak tuanlo uhi. Ahangpen Pasian in a lungsim a theih khit lam thei-in kineih khem sawmlo uhi. Pasian nasem zong tawm khat bek hih SQ tungah kinga zo hi. SQ pilna pen sintheih man hilo-in Pasian kiangpan direct a kisin thei bek ahihi. Mipil Scientist pawlkhat in zong SQ thu saangzo ta hi.\nKamsang Joel’ gen kholhna pen Sawltak 12:17-18: Pasian in Nitawp ni ciang, mi khempeuh tungah ka Kha ka sung ding, keima thu taangko ding uh. Kha Siangtho hun ahih mah bangin mi deidanlo in Pasian in a kha pia a mitampi in SQ thu tel uhhi. IQ, EQ, SQ cihte pen balance diing thupi hi.\n1. Theihna (Material Capital)- IQ Lungkham thei lai.\n2. Ngaihsutna (Lungmuanna-Patauthei lai) -Social capital- EQ.\n3. SQ pen Thuakna (Spiritual Capital)-Khamuanna (Daihna).\nIQ & EQ pen mite tungah kingakna hi in, kineih, kiqemthei/ngam lai hi. Ahi zongin SQ pen Pasian tunga kingakna ahih manin kikhemtheilo ahih manin pilna dinmun ah a saangpen ahihi. Tuhun a khang mite in hih thute I theih khak keileh inuntakna ah ma itut ding hamsa kha ding hi.\nTheih ding : Hih Thuluui/Article pen Sia Revd Mang Tungg Thang in hih website ading ngiat aa hong piak ahih man in i lungdam mahmah hi. I biak Pasian in hong zatsak semsem ta hen... Laisim mimal khempeuh Pasian Thupha.\nItem Reviewed: THEIHLOH A PHAMAWH PILNA: “Q” THU. (Revd Mang Tungg Thang) Description: Rating: 5 Reviewed By: Cinpu Zomi


url: =$1400 Third Stimulus Payment vai update :: ZOMI DAILY\nposted on 17 March 2021 at 1:10 pm Lomkholna: News, Thomasmung, USA, World\n$1400 Third Stimulus Payment pen atam zaw in zingciang March 17 ni in kingah ding aa, i bank direct deposit ah hong kithun sak ding hi. Ei ma sum payment cik ciang lut ding hiam cih ki en (check) thei ta aa IRS weblink: ” https://www.irs.gov/coronavirus/get-my-payment “ah “Get My Payment” acih na ah ki en thei ta hi. Cik ciang i direct deposit ah hong kithun sak ding cih hong lak pah ding hi.\n1. Second Payment lai Direct deposit tawh hong kithun sak leh tu aa Third payment zong tua dan mah in i bank deposit ah hong kithun sak ding hi. Mipi atam zaw in March 17 ni in ngah ding uh hi.\n2. Second Payment lai in Check or Debit card tawh hong kikhak leh Third payment zong tua dan lian in hong kikhak ding hi. Nipi khat pan Nipi nih sung sau vei thei ding hi. “Get My Payment” i check na ah “Payment Status: A payment has been processed, a payment date is available and payment is to be sent either by direct deposit or mail. Note: mail means you may be issued an EIP Card or a check” cih ki ngelh ding hi.\n3. “Get My Payment” ah “Payment not available” hong kicih leh na Direct Payment pen hong kikhak nai lo hi ding hi. Pawl khat te belh ngah dingaa a qualify lo te hi ding hi. Pawl khat te “Payment not available” akicih hang direct payment pen lut ve ve lel hi. IRS System sung kikoih man nailo zong hi thei aa, zingciang pawlkhat te hong lut ve ve lel ding hi.\n4. Tax return bawl lo (file lo) aa, ngah ding a kilawm (qualify) te direct payment hong kikhak zawh ciang bek ki check thei ding aa, tua ma in “Payment not available” kici ding hi.\n5. “Payment status: A payment has been processed..” aki cih leh na payment hong kikhak lai tak hi ding hi.\n6. “Need more information” akicih leh IRS in na Bank account information leh contact address nei lo hi kha ding hi. 2020 tax return na bawl nai kei leh amanlang tak in na bawl kul ding ahi hi.\n7. Tax return abawl (file) lo SSA, RRB, SSI or VA benefit ngah te leh Pension (Retirement) sang ten abeisa aa SSA, pension check hong kikhak dan mah in hong kikhak dingaa, ei lam pan bangmah bawl kul lo ding hi.\nAkisam bangin update bawl to to lai ni. I sum lom i ngah zawh ciang Kawlgam CDM ding i piak khiat tek ding manggilh kei ni maw. Topan lungnopna, lungdaihna hong pia den ta hen…. Ref: www. IRS.org website Thomas On Sian Mung (Thomas Mung Guite) Washington D.C March 16, 2021. MOMNO Media & Museum\nPrevious: USA, Charlotte pan Pa Gin Khan Khual (Ciingpikot, Suante) in hongnusia\nNext: Ngaihsutna behlap ni ~ Dr. Ngul Khan Pau


url: =YouTube Headquarters sungah numei khatin thautawh mikapliam, amahzong kikaplum :: ZOMI DAILY\nposted on 4 April 2018 at 6:26 am Lomkholna: News, Sawltak, USA, World\nUSA, California, San Bruno aom YouTube Headquarters ah thua kikapna piangin numeikhat si cih Fox News pan kiza hi. Police te genkhiatna ah tua numei asipen thautawinu “Shooter” hiding in ki ummawh ci uhhi.\nTua numeinu in YouTube Headquarters sungah thautawh mi phialkap in, mi 4 bangin liamlawh uhhi. Tuakhit ciangin tua numeinu pen amahleh amah thautawh aki kaplum hi ci’n Police te’n genkhia uhhi.\nHospital Officials te’nzong KTVU tungah agenkhiatna ah cina aliam pawlkhat hongkipuak ci uhhi. KGO-TV te’nzong tua thautawi pen numei khat hi a, alu pen Headscarf lutuam tawh atuamkhat hi ci’n genkhia uhhi. Police te’n ahihleh tua thautawi numeinu pen bangmah gencianna neipahlo uhhi.\nHih thaukikpana amukha te’n agenna ah tua numeinu in alawmpa “Boyfriend” pen thautawh kapmasa in, tuakhit ciangin amahleh amah thautawh aki kaplum hi ci’n genkhia uhhi.\nVideo: Police confirmed Tuesday that a woman believed to be a shooter opened fire at YouTube headquarters in San Bruno, California, wounding at least four people before apparently killing herself.\nKumpi thunei Authorities te’n Los Angeles Times ah agenkhiatna ah hih YouTube Headquarters sung thaukikapna pen migilo te ngongtatna Terrorism hiloding hi ci’n genkhia uhhi.\nSan Bruno Police te’nzong thaukikapna om ahih manin, ki buaipih hi ci’n Twitter tungtawn in gelhkhia uhhi. 901 Cherry Avenue leh Bay Hill Drive sungteng ah thautawi khat om ahih manin, tuakuam sungah kuamah in nawkkha kei un ci’n Twitter tungah zaksakna nei uhhi.\nSan Bruno City Manager Connie Jackson in KTVU tungah agenkhiatna ah thau akikap masakzawh naikhat khitciangin bangmah buaina omnawnlo, lungmuanhuai dinmun hita hi ci’n genkhia hi. Google Communications te’nzong Twitter tungtawn in hihvaitawh kisai kumpi thunei te’n akancian khitciangin mipi tungah zaksakding akilawm aombang in hongki zasakkik dinghi ci’n gelhkhia uhhi. Sawltak #zomidaily\nPrevious: Mizogam khanlawhna etteh huai\nNext: Thai kumpi thunei te’n $29.4 million manneiding vankham mankhia


url: =Global Buanli Family: Tulaai Leitung Thuthang Tuamtuam Updates March 21, 2014\nTulaai Leitung Thuthang Tuamtuam Updates March 21, 2014\nKawlgam Sawtpipi naho nuam hiam??\nUSA gampan Adiak in kawlgam ah Nu le Pa sanggam u le nau anei laai ahihkeh lawmngaih, zi pasal cihbang nei a saupipi sumtawm no tawh ahonuam ten Phone card hoih mahmah kilei thei hi. Phone card man $20 Minutes 100 kiho thei kisunsiah thei., izat zahbek bei hi.Alung luut ten 270-217 9593 ah kidong thei hi.\n· Zogam Saaizaang khuapi khuataw ah Vanleeng tual kumpi ten ongpia ci in I ot liailiai laaitak in Khalkha khuanawl kumpi ten nakipsak ziau uha, Pasian in lemsa khollo ahimai tam ., Vanleeng tukdaan asin mi 12 atuang Vanleeng khat zanni March 20,2014 ni in tu a aleen khiatciang kiamawk hi. Kuamah thukan luutsaklo immcip uh ahihman bangteng piang cihthu kithei zonawnlo hi.\n· USA gampan kibawl Sumzon nalam tawh kisai Fortune kici laaihawm minthang mahmah khat in 2014 kum ading a Leitung gam makaai mithang mahmah mi 50 te gelhkhia uha, Pi Daw Aung San Suu Kyi minzong tuang vevua keei hi.\n· Thailand gam kumpi semte in Feb 2,2014 ni a abawl uh gambup kiteelna thukhunpi tawh kituaklo ahihman in thumanlo, kisimlo hi ci in Thailand gam thukhunbawl zumpi te in March 21, 2014 ni in taangkokhia uhhi.\n· India gam Mumbai khuapi ah Nungkum July kha sung a thukan numei 22 khat leh telephone operator numei kum 18 buanna hang in mi 4 te sihdong thongkia ding in Mombai thukhen zumte in March 21, 2014 ni in mawhpiakna nei uhhi. Dec,2012 Delhi khuapi sung Bus tungpan Zatui sangnaupang numei kum 23 khat kibuanlup pan kipan India gam ah kibuan onglaang mahmah hi.\n· Malaysia gam ah March 8 ni a amangcip Vanleeng zanni Australia ten satellite tawh aki valaak van namnih India tuipi sung ah amuhkhiatna hang in zanni pan March 21, 2014 tuni dong Australia leh USA ten avazon ziahziah pah uhleh khuahun siatna hang in kinaai ettheilo a lawhsamp in ongciahphot uhhi. Austral PM Mr Tony in bel Vanleeng mangtung atuang mite innkuanpih tetung ah asawtlo in thukhat peuhpeuh kongmukhia ding uhhi ci in kamciam pia hi.\n· Gaalpi nihna laaipan ki-it taktak zolo a ki engiaugiua Japan leh South Korea gamte I makaaipi te ahi Prime Minister Shinzo Abe leh South Korea President Park Geun-Hye te akhatveina March 21, 2014 ni in kimuding uha, Maaikaal sung ah USA in Chairperson seem in Kiuthum thukikupna neiding uhhi.\n· Afghanistan gam te khuapi Kabul khuapi sung a om Hotel khat March 20,2014 zankim in Taliban misongbong pawl in thautawi kaap in simgawp uh ahihman in mi 7 si hi. MIgilo pawlzong Innteek pawl in lehdo gawpsam uh ahihman in 5 khawng si ci hi.\n· Nitumna gam te leh USA te in Russia gamten Crimea tuikulh Ukraine gam asuhna hang in gawtna namkim khantoto in agawingiatngiat laaitak un Russia President Vladimir Putin kisuanglo tak in Crimea leh Russia kigawmna kisakna thukhun March 21, 2014 ni in Suaikaai geu hi.\n· Gaza gunpaang lampan Israel gam mipi te donading a Israel gamnuai ah aluut lampi kawhawm asuapeenpeen kimukhia ta hi ci in March 21, 2014 Israel gaalkaap tein taangkokhia uhhi. Nungkum Oct khasung in 1.7km asau khat mukhia khin uha, tuasang sauzaw ci in gen uhhi.\nLungdam zek ei Laai nongsim sak uh\nPosted by Thang Khawm Pauzomi at 1:30 AM


url: =Zomite mah bangin leitung kihei\nZomite mah bangin leitung pen a hoih a deih, a khangto nuam, a nuam a tawldam a deih ahi hi. A hoih a deih manin research bawlna dingin sum tampi beiin nasem uh a, handphone hoihnono bawlkhia in mawtaw hoihnono bawl in vanleng hoih nono tawh khualzin uh hi. Zomite mah bangin a nuam ding deih in inn lam in a sang theithei lam in huihlak pan leitung suk-et in vasa nangawn a nuai vuah lengsak nuam uh hi. Zomite mah bangin leitung in khedap zong a tulsang theithei bulh in a niamna uh dindel in kahto uh hi. Zomite mah bangin leitungin a lum theithei ding zanpuan bawl in, vasa mul, tuu mul tawh bawlin, pangpat leh patzaap tawh bawl in neel mikmek a, naipuan tawh bawl in maat zitzet hi. Zomite mah bangin leitungin tui siangtho dawn nuam in tuinin khempeuh a dawnma un khaihsiang uh a, Zogam dung leh vai ah a luang ngelhngelh tuite banga vot kiuhkeuh in dawn nuam uh ahih manin a votbawm ah koih in zuak tanghial uh hi. Zomite in tuivot buang lei kullo in deihzahzah khuanawl ah a luan ziahziah hi. Zomite sanga tenna niamzaw zangsungah teengte in tui in niin tampi a taihkhop khit ciangin ngah pan uh ahih manin a khaihsiangloh uh a phamawh hi a, leipian hilo hi. Zomite tenna ah huih diik ding siangtho takin nung hiauhiau ahih manin Vaphual nangawn in huih dikna ding nakvang golpi a neih kullo in a nakvang neu ciuciau lel hi!\nZomi mah bangin minam dang khempeuh zong khangto nuam ahih manin amau pau leh ham ciat puah uh a, la phuak in sa tek uh hi. Amau nuntakna a lak thei ding limpiahna leh limlahnate bawl in gualnuam uh hi. Zomite mah bangin nek leh dawn a kisaplohna ding un hanciam in sem uh a, ahi zongin a kholsiam, a zeeksiam Zomi zah in tamlo zel uh hi.\nLeitung ah a haksa mahmah ki itna a thupi bawl tampi a om hangin Zomite zah a Vaphual itna a nei tamlo kha mai ding hi. Zomite in a mite uh it lua ahih manin khatveivei "akpi nawi hawm" bang thei uh a. Zomite in mite it in ama nektang, ama tan taang nangawn a piak khiat ngamlai in midangte in Zomite tan ding nangawn sunkim khuaphat laitak in zong sut ngam mawk uh hi. Zomite in amau thupina nangawn gen ngamlo in 'kiniamkhiat' uh a, leitung mi pawlkhat in bel midangte thupina nangawn amau thupina ciin kisialpih ngam uh hi.\nZomite mah bangin leitung zong khua lian ah teng nuam uh a, khuapi bawl behbeh in khua golsak semsem uh hi. Zomite mah bangin leitung zong khangthakte khualna tawh kalsuan in pilna delh uh hi. Gam thumna, gam lina dong in delh in a sum neih khempeuh nangawn uh sungkhia in pilna zong uh hi. Zomite mah bangin leitung zong kingeksak ut a, zol bawlbawl, ngek bawlbawl leng nop a sak hun om hi. Zomite mah bangin leitung zong kiphasak nuam in kisial nuam uh a om gega thei uh hi. Zomite mah bangin leitung zong nuihpihpih ding, lampihpih ding a ut hun om hi. Zomite mah bangin leitung in zong a hoih thu vive za in a sum tawm bei theithei hileh ut uh hi. Zomite mah bangin leitung zong sum beilo a deih peuhpeuh ngah theih hileh ut uh hi. Zomite mah bangin leitungin zong milian suak in ulian suak in mite in pahtawi in vandak in pai luanluan leh ut hi. Zomite mah bangin leitung in lawm kisam a, lawmbawl leng nuamsa in it bawl leng nuamsa hi. Zomi mah bangin leitung zong hong bawlpa thupha sangin a hawmkhia ziahziah hileng ki ut hi.\nTua hi a, leitung in Zomi khengin bangmah hih tuanlo ahih manin leitung zong Zomite deih bangbanga kihei hilel hi. I tunna ciang a kikim ding bek a thupi hi.\nZomi khangnote ading a kong gelh hi. Lungdam.\ndissertation editing online link\n10/21/2015 11:10:35 pm\nVery nice picture are posted up there specially in which people running because of rain. The white ship is looking very nice we can see so many people are happy to see that.\nlucky patcher app ios link\n2/1/2017 08:00:04 pm\nlucky patcher app ios


url: =Tong Luansiam Lia Zozam – 6 ~ Hau Za Cin :: ZOMI DAILY\nposted on 22 August 2011 at 10:02 am Lomkholna: Article, Hauzacin\nTong Luansiam Lia Zozam – 6\nKhuado sakholh honpi khat pua kawma a ciahna lampi vuah tung sunni sa in lei keu mahmah a, tong luansiam Lia Zozam leh a nu zong luitui naam na peuh ah khawl in a dangmawn uh a kawtsak zel uh hi. A tonpih tangvalno leh mi honpi pawlkhat te in cim manlo in ngaih Zozam a ciamnuih den uh hi. Khua ah a kikholhpih tangvalte, a ciah ding uh ciang khuamual tan a kha tangvalte…. abanban in ciamnuih uh a, Zozam lah Zolia lak pan kamsiam leh kamnem, kam khial ngeilo lah kuamah nolh ngeilo, kuamah lah lungkiasaklo ahih manin a no, a ciamnuihte bang a nusiat uh Khuado tangval te sangin a ngaizaw na kisa man pahpah uh hi. Tua zaha kamsiam leh melhoih Zozam hampha mah si e maw!\nKhua a tun uh ciang a pa in sangkil pan a van uh na dawn a, a seng tung vuah thopi leng naunau ahih manin lamdang asa hi. A khuhna puan a hon leh Voksa thau pak sitset a mu a, a nam zong za viauviau ahih manin ‘shih’ a ci kha liang hi. “Pasal pipi kilawm kei si e” ciin a zi in na hap phei pah a, amah zong a zatep hup daldal in a gim zalo kineih in tapkha kual ah a tu suk hiat hi.\nVeng leh pamte hong lengla in khut kilen in a kino ngeingai uh a, Zozam zong a kisil kawmin puansawp ding teng tawi in tuikhuk lam a zuanpah hi. A tuikhuk uh lui ahih manin a khuavengte un na ‘luikhuk uh’ ciin a ciamnuih thei zel uh hi.\nPuansawpteng lusuan in hong tunga, a puansilh khempeuh kawt ningniang in kongbiangah a nu in na dawn hi.\n“Nu, ka puansawp tamlua, ka pumpi, a vek in kawt khin”\n“Bange, a vek in kawtkhin bang maw?”\n“Ka pumpi, ka pum kawt khin ve…”\n“Ahih loh a, na puansawpte a tui kang nailo hiven… pho mengmeng inla, nitak ann ne ni. Khuazing leh lengla khawng nei kha leng…”\n“Aw, ann hong thuk pah daidai ning maw”\nPrevious: 2010 Kawlgam kitelna pen thu pha maw, hamsiatna ~ Tual Khan Suan\nNext: Tong Luansiam Lia Zozam – 7 ~ Hau Za Cin


url: =Ka Nu Hong Laikhak ~ Khat Thang :: ZOMI DAILY\nposted on 28 November 2014 at 3:31 pm Lomkholna: Article, Khatthang\nHih thu pen a piang takpi Veitnam Nutate’ thu ahi hi.\nNi khat, a Nu in sih san ta hi cih sikkhau sat hong ngah petmah a hih manin, a Nu luanghawm vui dingin hong ciah hi. Dah mai se lo-in, a Nu luanghawm hong vui hi. A khitui zong luang se lo hi. Hi bang teng hong sep khit ciangin a Nu lawmte khat lai-ip khat tawi-in “hih lai-ip na Nu in nang a ding hong nusiat hi” ci-in pia hi. Tangval pa in tua lai-ip sah sim tham hong hon ciangin US$ 100 dal honpi khat leh a Nu khutma lai gual thum khawng hong mu hi. Tua tak ciangin NASA engineer tangvalpa ki-ip zo lo-in hong kap khia petpet ta hi. Tua lai sungah ki-at pen;\nPrevious: Vondeih Kep Ding – 11 (Pau Khan Kap)\nNext: Lillehammer ah lungdampawi bawl khawmni ~ JK Kam\nDeih Tung says\n29 November 2014 at 4:01 am\nHoih lua mai ei.